EL Επίσημη Εφημερίδα της Ευρωπαϊκής Ένωσης C 66/5

Περίληψη της απόφασης της Επιτροπής

της 4ης Σεπτεμβρίου 2012

με την οποία μία πράξη συγκέντρωσης κηρύσσεται συμβιβάσιμη με την εσωτερική αγορά και τη λειτουργία της συμφωνίας ΕΟΧ

(Υπόθεση COMP/M.6314 — Telefónica UK/Vodafone UK/Everything Everywhere/JV)

[κοινοποιηθείσα υπό τον αριθμό C(2012) 6063 final]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

2013/C 66/04

Τμήματα του παρόντος κειμένου διατυπώθηκαν κατά τρόπο που να εξασφαλίζει την τήρηση του επιχειρηματικού απορρήτου. Τα τμήματα αυτά περικλείονται σε αγκύλες και επισημαίνονται με αστερίσκο.

Στις 4 Σεπτεμβρίου 2012, η Επιτροπή εξέδωσε απόφαση σε υπόθεση συγκεντρώσεως βάσει του κανονισμού (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (1), και ιδίως του άρθρου 8 παράγραφος 1 του κανονισμού αυτού. Μη εμπιστευτική εκδοχή του πλήρους κειμένου της απόφασης δημοσιεύεται στην αυθεντική γλώσσα της υπόθεσης και στις γλώσσες εργασίας της Επιτροπής στον δικτυακό τόπο της Γενικής Διεύθυνσης Ανταγωνισμού, στην ακόλουθη διεύθυνση:

http://ec.europa.eu/comm/competition/index_en.html

I. Η ΔΙΑΔΙΚΑΣΙΑ

(1) Στις 6 Μαρτίου 2012, η Επιτροπή έλαβε κοινοποίηση σχεδιαζόμενης συγκέντρωσης σύμφωνα με το άρθρο 4 του κανονισμού (ΕΚ) αριθ. 139/2004 («κανονισμός συγκεντρώσεων») με την οποία οι επιχειρήσεις Everything Everywhere Limited («Everything Everywhere»), Telefónica UK Limited («Telefónica UK») και Vodafone Group Plc («Vodafone Group») («τα κοινοποιούντα μέρη») αποκτούν, κατά την έννοια του άρθρου 3 παράγραφος 1 στοιχείο β) του κανονισμού συγκεντρώσεων κοινό έλεγχο νεοσυσταθείσας εταιρείας που αποτελεί κοινή επιχείρηση («JV Co»), η οποία θα προσφέρει διάφορες υπηρεσίες εμπορίου μέσω κινητού τηλεφώνου (mCommerce) σε επιχειρήσεις στο Ηνωμένο Βασίλειο (η «πράξη»).

(2) Η πράξη έχει ενωσιακή διάσταση βάσει του άρθρου 1 παράγραφος 2 του κανονισμού συγκεντρώσεων.

(3) Μετά την εκτίμηση κατά το πρώτο στάδιο, η Επιτροπή κατέληξε στο συμπέρασμα ότι η πράξη εμπίπτει στο πεδίο εφαρμογής του κανονισμού συγκεντρώσεων και διατύπωσε σοβαρές αμφιβολίες ως προς το συμβιβάσιμό της με την εσωτερική αγορά και με τη συμφωνία ΕΟΧ. Ως εκ τούτου, η Επιτροπή κίνησε τη διαδικασία σύμφωνα με το άρθρο 6 παράγραφος 1 στοιχείο γ) του κανονισμού συγκεντρώσεων (εφεξής «απόφαση για την κίνηση της διαδικασίας») στις 13 Απριλίου 2012.

(4) Τα κοινοποιούντα μέρη υπέβαλαν αρκετές ξεχωριστές αναφορές με σκοπό να απαντήσουν σε συγκεκριμένες πτυχές που θίγονται στην απόφαση για την κίνηση της διαδικασίας

(5) Στις 2 Μαΐου 2012, τα κοινοποιούντα μέρη ζήτησαν παράταση της χρονικής περιόδου για την έρευνα του δεύτερου σταδίου κατά 17 εργάσιμες ημέρες σύμφωνα με το άρθρο 10, παράγραφος 3, δεύτερο εδάφιο του κανονισμού συγκεντρώσεων.

II. ΤΑ ΚΟΙΝΟΠΟΙΟΥΝΤΑ ΜΕΡΗ

(6) Η Everything Everywhere είναι κοινή επιχείρηση που δημιουργήθηκε από τη συγκέντρωση της T-Mobile UK και της Orange UK η οποία κηρύχθηκε συμβιβάσιμη με την εσωτερική αγορά με την απόφαση της Επιτροπής της 1ης Μαρτίου 2010 στην υπόθεση COMP/M.5650 — T-Mobile/Orange (2). Η Everything Everywhere εξαγοράστηκε τελικά από την France Télécom και την Deutsche Telekom, οι οποίες δραστηριοποιούνται στον τομέα της παροχής υπηρεσιών σταθερής και κινητής τηλεφωνίας σε πολλά κράτη μέλη της ΕΕ και παγκοσμίως.

(7) Η Telefónica UK είναι θυγατρική που ανήκει εξ ολοκλήρου στην Telefónica S.A. και τοιουτοτρόπως ανήκει στην Telefónica Group, η οποία προσφέρει κυρίως υπηρεσίες σταθερής και κινητής τηλεφωνίας σε πολλά κράτη μέλη της ΕΕ, καθώς και σε ορισμένες χώρες εκτός Ευρώπης, ιδίως στη Λατινική Αμερική.

(8) Η Vodafone Group είναι η ελέγχουσα εταιρεία ομίλου εταιρειών που δραστηριοποιούνται στην εκμετάλλευση δικτύων κινητών τηλεπικοινωνιών και στην παροχή συναφών υπηρεσιών τηλεπικοινωνιών. Η Vodafone Group έχει συμμετοχές σε 30 φορείς κινητής τηλεφωνίας παγκοσμίως. Η Vodafone Group δραστηριοποιείται σε ολόκληρη την Ευρωπαϊκή Ένωση μέσω θυγατρικών των οποίων κατέχει την πλήρη κυριότητα ή τον έλεγχο, και επίσης έχει σχέσεις με συνεργαζόμενα δίκτυα σε περισσότερες από 40 χώρες, συμπεριλαμβανομένων χωρών εντός της Ευρωπαϊκής Ένωσης. Η Vodafone UK Limited («Vodafone UK»), θυγατρική εταιρεία της Vodafone Group η οποία κατέχει την πλήρη κυριότητα και έλεγχό της, δραστηριοποιείται ειδικότερα στην αγορά λιανικής στον τομέα της κινητής τηλεφωνίας στο Ηνωμένο Βασίλειο.

(9) Η JV Co θα παρέχει διάφορες υπηρεσίες σε επιχειρηματικούς πελάτες στο Ηνωμένο Βασίλειο. Καμία από τις δραστηριότητες της JV Co δεν θα παρέχεται απευθείας σε καταναλωτές. Η JV Co θα παρέχει υπηρεσίες στα κοινοποιούντα μέρη, καθώς και σε τρίτους παράγοντες της αγοράς κινητής τηλεφωνίας (οι «χρήστες της υπηρεσίας»). Ειδικότερα, η JV Co σχεδιάζει να προσφέρει τις ακόλουθες υπηρεσίες: α) Τη διάθεση πλατφόρμας η οποία επιτρέπει την παροχή (για παράδειγμα πληρωμή ή έκδοση εισιτηρίου) υπηρεσιών συναλλαγών προσβάσιμων μη διαδικτυακά μέσω κινητής τηλεφωνικής χειροσυσκευής που χρησιμοποιεί την τεχνολογία Near Field Communication («NFC»), καθώς και διαδικτυακά (η «πλατφόρμα για πορτοφόλι») (3). Η πλατφόρμα για πορτοφόλι θα υποστηρίζει την παροχή διάφορων σχετικών με NFC υπηρεσιών, μεταξύ άλλων πληρωμές σε καταστήματα, έκδοση εισιτηρίων και υπηρεσίες πρόσβασης καθώς και υπηρεσίες δωροεπιταγών και ανταμοιβής τακτικών πελατών, που επιτρέπουν την παροχή ψηφιακών δωροεπιταγών σε πελάτες (οι «συναλλαγές»). Οι υπηρεσίες θα παρέχονται σε εμπορικές οντότητες μεταξύ άλλων τράπεζες και άλλοι εκδότες καρτών πληρωμής (πιστωτική, χρεωστική κάρτα, κάρτα αποθηκευμένης αξίας κ.λπ.), εκδότες καρτών ανταμοιβής τακτικών πελατών, εκδότες εισιτηρίων και άλλοι έμποροι λιανικής). (οι «πάροχοι της υπηρεσίας»)· β) Την παροχή και διάθεση υπηρεσιών εμπορικής πλατφόρμας μέσω κινητού τηλεφώνου έτσι ώστε να παρέχει ενιαίο σημείο επαφής για διαφημιζόμενους και διαφημιστικές εταιρείες μέσων επικοινωνίας που επιθυμούν να αναπτύξουν διαφημιστικές εκστρατείες στοχοθετημένες σε πελάτες των φορέων εκμετάλλευσης δικτύων κινητής τηλεφωνίας (ΜΝΟ) και των φορέων εκμετάλλευσης εικονικών δικτύων κινητής τηλεφωνίας (MVNO) (από κοινού «φορείς εκμετάλλευσης κινητής τηλεφωνίας») είτε μέσω μηνυμάτων προώθησης, εκπτωτικών δελτίων και δωροεπιταγών ή μέσω της πώλησης διαφημιστικού χώρου· γ) Την παροχή υπηρεσιών ανάλυσης δεδομένων στους διαφημιζόμενους πελάτες και στους πελάτες των συναλλαγών της JV Co όσον αφορά δεδομένα που συλλέχθηκαν τόσο από τις υπηρεσίες συναλλαγών της όσο και από τις διαφημιστικές υπηρεσίες της (4).

III. ΟΙ ΣΧΕΤΙΚΕΣ ΑΓΟΡΕΣ

3.1. Σχετικές αγορές προϊόντος;

Αγορά χονδρικής προμήθειας πλατφόρμας για κινητό πορτοφόλι

(10) Μπορεί να οριστεί σχετική αγορά για τη χονδρική προμήθεια πλατφόρμας για κινητό πορτοφόλι (5), διακριτή από την αγορά λιανικής διανομής υπηρεσιών κινητού πορτοφολιού σε πελάτες. Ωστόσο, για τον σκοπό της παρούσας απόφασης, αυτό μπορεί να παραμείνει ανοικτό καθώς η πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε εναλλακτικό ορισμό της αγοράς προϊόντος.

Αγορά ασφαλούς αποθήκευσης

(11) Ένα κινητό πορτοφόλι απαιτεί ασφαλή αποθήκευση των πληροφοριών, ιδίως των διαπιστευτηρίων πληρωμής. Η εν λόγω αποθήκευση μπορεί, κατ’ αρχήν, να παρέχεται με διάφορα μέσα όπως αποθήκευση στο νέφος και αποθήκευση σε σύστημα ασφαλείας (ΣΑ) το οποίο μπορεί να βρίσκεται σε διάφορα σημεία εντός ή επί της κινητής τηλεφωνικής χειροσυσκευής.

(12) Η Επιτροπή δεν αποκλείει τη δυνατότητα διάκρισης μεταξύ της αγοράς χονδρικής προμήθειας υπηρεσιών πλατφόρμας για κινητό πορτοφόλι και της αγοράς για παροχή αποκλειστικά ασφαλούς αποθήκευσης. Ωστόσο, η αγορά παροχής ασφαλούς αποθήκευσης δεν θα περιλαμβάνει μόνο την παροχή ασφαλούς αποθήκευσης σε κάρτες SIM αλλά τουλάχιστον και ασφαλή αποθήκευση που παρέχεται σε ενσωματωμένα ΣΑ και, πιθανόν, σε ΣΑ σε διατάξεις προσαρτημένες στην κινητή τηλεφωνική χειροσυσκευή, καθώς και λύσεις βασισμένες στο νέφος.

(13) Σε κάθε περίπτωση, για το σκοπό της παρούσας απόφασης, μπορεί να παραμείνει ανοικτό το κατά πόσο η αγορά ασφαλούς αποθήκευσης περιλαμβάνει και την ασφαλή αποθήκευση σε ΣΑ σε διατάξεις προσαρτημένες στην κινητή τηλεφωνική χειροσυσκευή ή λύσεις βασισμένες στο νέφος εφόσον η πράξη δεν θα παρακωλύει σημαντικά τον αποτελεσματικό ανταγωνισμό υπό οποιονδήποτε εναλλακτικό ορισμό της αγοράς προϊόντος.

Αγορά λιανικής διανομής υπηρεσιών κινητού πορτοφολιού σε πελάτες

(14) Τα κοινοποιούντα μέρη θεωρούν ότι υπάρχει αγορά προγενέστερων σταδίων για τη λιανική διανομή υπηρεσιών κινητών πορτοφολιών σε πελάτες. Η JV Co καθαυτή δεν θα είναι παρούσα στη συγκεκριμένη αγορά. Αντ’ αυτού, η προφορά χονδρικής προμήθειας πλατφόρμας για κινητό πορτοφόλι της JV Co θα επιτρέψει στα κοινοποιούντα μέρη και σε άλλους χρήστες της υπηρεσίας να προσφέρουν εξατομικευμένο κινητό πορτοφόλι για λιανική πώληση βάσει της υποκείμενης πλατφόρμας για πορτοφόλι που παρέχει η JV Co.

(15) Στη διάρκεια της έρευνας αγοράς, η Επιτροπή εκτίμησε ειδικότερα τα ακόλουθα: α) Κατά πόσο η αγορά λιανικής για την παροχή υπηρεσιών κινητού πορτοφολιού (περιλαμβανομένων τόσο των διαδικτυακών όσο και των μη διαδικτυακών κινητών πληρωμών) αποτελεί ξεχωριστή αγορά από τις υπάρχουσες διαδικτυακές υπηρεσίες πληρωμής (μέσω πιστωτικών/χρεωστικών καρτών, PayPal κ.λπ., μέσω του Διαδικτύου σε στατικό προσωπικό υπολογιστή, ταμπλέτα, ή σε κινητή τηλεφωνική χειροσυσκευή)· β) Κατά πόσο η αγορά λιανικής για την παροχή υπηρεσιών κινητού πορτοφολιού (περιλαμβανομένων τόσο των διαδικτυακών όσο και των μη διαδικτυακών κινητών πληρωμών) αποτελεί ξεχωριστή αγορά από τις υπάρχουσες μη διαδικτυακές υπηρεσίες πληρωμής (πιστωτικές και χρεωστικές κάρτες με τη χρήση τεχνολογίας NFC και παραδοσιακά μέσα πληρωμής όπως πιστωτικές, χρεωστικές κάρτες και μετρητά)· γ) Κατά πόσο η αγορά λιανικής για την παροχή υπηρεσιών κινητού πορτοφολιού θα πρέπει να υποδιαιρεθεί περαιτέρω μεταξύ διαδικτυακών και μη διαδικτυακών κινητών πληρωμών.

(16) Η Επιτροπή εκτιμά ότι οι υφιστάμενες σήμερα μέθοδοι διαδικτυακών πληρωμών και κινητών πληρωμών μπορεί να ανήκουν σε διαφορετικές σχετικές αγορές προϊόντος. Ωστόσο, για το σκοπό της παρούσας απόφασης μπορεί να παραμείνει ανοικτό το κατά πόσο οι υφιστάμενες σήμερα μέθοδοι διαδικτυακών πληρωμών αποτελούν μέρος της ίδιας αγοράς με τις μεθόδους κινητών πληρωμών καθώς η πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε εναλλακτικό ορισμό της αγοράς προϊόντος.

(17) Η Επιτροπή θεωρεί ότι οι κινητές πληρωμές πιθανόν να συνεχίσουν να συνυπάρχουν στο προβλέψιμο μέλλον με μη κινητά μέσα πληρωμής, μεταξύ άλλων πιστωτικές και χρεωστικές κάρτες που χρησιμοποιούν ή όχι την τεχνολογία NFC. Οι καταναλωτές θα επιθυμούν να συνεχίσουν να χρησιμοποιούν ορισμένα μέσα πληρωμής και προμηθευτές μέσων πληρωμής και οι έμποροι λιανικής έχουν κίνητρο να συνεχίσουν να προσφέρουν και να αποδέχονται μέσα πληρωμής που χρησιμοποιούν οι πελάτες τους. Ακόμα και αν αυτά τα μέσα πληρωμών έχουν χαρακτηριστικά που τα διακρίνουν από τις κινητές πληρωμές, είναι πιθανόν να υπάρξει κάποιος βαθμός υποκαταστασιμότητας, ιδίως μεταξύ κινητών πληρωμών και πιστωτικών και χρεωστικών καρτών που χρησιμοποιούν τεχνολογία NFC, πράγμα που συνεπάγεται ότι τα υφιστάμενα σήμερα μέσα μη διαδικτυακής πληρωμής μπορεί να ασκήσουν ανταγωνιστική πίεση στους προμηθευτές λιανικής υπηρεσιών κινητών πληρωμών. Αυτό με τη σειρά του θα δημιουργήσει έμμεσες ανταγωνιστικές πιέσεις σε προμηθευτές χονδρικής στον τομέα των πλατφόρμας για κινητό πορτοφόλι. Ωστόσο, για το σκοπό της παρούσας απόφασης, μπορεί να παραμείνει ανοικτό το κατά πόσο οι σημερινές μη διαδικτυακές πληρωμές αποτελούν μέρος της ίδιας αγοράς με τις κινητές πληρωμές εφόσον η πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε εναλλακτικό ορισμό της αγοράς προϊόντος.

(18) Τέλος, η Επιτροπή θεωρεί ότι οι διαδικτυακές και οι μη διαδικτυακές κινητές πληρωμές πιθανόν να μην αποτελούν μέρος της ίδιας σχετικής αγοράς προϊόντος τουλάχιστον επί του παρόντος. Καίτοι η εξέλιξη βραχυ/μεσοπρόθεσμα δεν είναι απολύτως σαφής (6), όσον αφορά την παρούσα απόφαση μπορεί ωστόσο να παραμείνει ανοικτό κατά πόσο οι διαδικτυακές και οι μη διαδικτυακές κινητές πληρωμές αποτελούν μέρος της ίδιας αγοράς εφόσον η πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε εναλλακτικό ορισμό της αγοράς προϊόντος.

Αγορά διαφημιστικών υπηρεσιών

(19) Η JV Co θα ενεργεί ως ενδιάμεσος για την πώληση ψηφιακού διαφημιστικού καταλόγου: θα προσφέρει σε διαφημιζόμενους, διαφημιστικές εταιρείες και άλλους ένα ενιαίο σύστημα («one stop shop») για την παροχή εκπτωτικών δελτίων και προσφορών ή επώνυμων διαφημιστικών εκστρατειών επί των κινητών τηλεφωνικών χειροσυσκευών των επιλεγμένων πελατών όλων των συμμετεχόντων M(V)NO με ενιαία εκστρατεία.

(20) Ειδικότερα, η JV Co θα προσφέρει τις ακόλουθες υπηρεσίες: α) μηνύματα διαφημιστικής προώθησης: η JV Co θα αποστέλλει μηνύματα SMS σε πελάτες των συμμετεχόντων M(V)NOs που επιλέχθηκαν για εμπορικές προσφορές ή μηνύματα· β) Ευφυής μαζική αποστολή SMS: η JV Co θα αποστέλλει μηνύματα SMS σε επιλεγμένους πελάτες του διαφημιζόμενου με την επικάλυψη επιπρόσθετων δεδομένων/χαρακτηριστικών για τη βελτίωση της αποτελεσματικότητας της εκστρατείας. Η JV Co θα παράσχει, μόνον ως επικουρική δραστηριότητα, υπηρεσίες μηνυμάτων SMS SMS σταθερού φορτίου, δηλαδή χωρίς έξυπνη επικάλυψη· γ) προσφορές διαφημιστικής έλξης: η JV Co θα παρέχει πρόσβαση σε διαφημιζόμενους και διαφημιστικές εταιρείες σε πλατφόρμες όπως οι εφαρμογές των M(V)NO ή το πορτοφόλι της JV Co για να τοποθετούν προσφορές ή πληροφορίες σε σημείο που οι καταναλωτές θα ενθαρρύνονται να επισκεφθούν για να βρουν τέτοιες πληροφορίες, παρά σε προσφορές ή πληροφορίες που τους αποστέλλονται μέσω μηνυμάτων SMS/MMS διαφημιστικής προώθησης ή σε διαφήμιση με εικόνα· δ) διαφημίσεις εικόνας σε περιουσιακά στοιχεία των M(V)NO: η JV Co θα παρέχει στους διαφημιζόμενους διαφημιστικές επιλογές μεταξύ άλλων διαφημίσεις εικόνας, πανώ, αναδύομενα παράθυρα (pop-up) σε όλα τα κινητά περιουσιακά στοιχεία των M(V)NO, δηλαδή σε πορτοφόλια, κινητές δικτυακές πύλες και εφαρμογές· ε) εκπτωτικά δελτία και δωροεπιταγές: η JV Co θα παρέχει την ικανότητα έκδοσης εκπτωτικών δελτίων και δωροεπιταγών μέσω αποστολής μηνυμάτων και άλλων μέσων, εξαγοράς τους τόσο διαδικτυακά όσο και σε σημεία λιανικής μέσω του πορτοφολιού της JV Co ή άλλων κινητών εφαρμογών και ανίχνευσης αυτής της εξαγοράς όπου απαιτείται.

(21) Η JV Co δεν προτίθεται να αναπτύξει δραστηριότητα σε άλλους τύπους διαφήμισης μέσω κινητού τηλεφώνου (όπως για παράδειγμα παροχή υπηρεσιών διαμεσολάβησης για διαφήμιση με αναζήτηση), οι οποίοι ως εκ τούτου δεν εξετάζονται στην παρούσα απόφαση.

Αγορά υπηρεσιών διαμεσολάβησης για διαφήμιση μέσω κινητού τηλεφώνου

(22) Σύμφωνα με τα κοινοποιούντα μέρη η σχετική αγορά προϊόντος για την εκτίμηση της ίδρυσης της JV Co είναι η αγορά παροχής υπηρεσιών διαμεσολάβησης για ψηφιακή διαφήμιση στο Ηνωμένο Βασίλειο, περιλαμβανομένων όλων των μορφών ψηφιακής διαφήμισης (είτε ανταλλαγή εμπορικών μηνυμάτων μέσω ηλεκτρονικού ταχυδρομείου, SMS ή κοινοποίησης διαφημιστικής ώθησης· ή διαδικτυακή διαφήμιση με αναζήτηση και χωρίς αναζήτηση) που παρέχονται τόσο μέσω στατικών διαδικτυακών συνδέσεων όσο και μέσω κινητών συσκευών επικοινωνιών (και πράγματι μέσω ενδιάμεσων συσκευών όπως φορητοί υπολογιστές και ταμπλέτες).

(23) Στην προηγούμενη πρακτική της, η Επιτροπή προέβη σε διάκριση μεταξύ της παροχής διαδικτυακού και μη διαδικτυακού διαφημιστικού χώρου (7). Η Επιτροπή εξέτασε επίσης το ζήτημα του κατά πόσον η αγορά διαδικτυακής διαφήμισης μπορεί να υποκατακερματιστεί σε υπηρεσίες με αναζήτησης και χωρίς αναζήτηση αλλά τελικά άφησε το ζήτημα ανοικτό, διότι υπό οποιονδήποτε εναλλακτικό ορισμό της αγοράς προϊόντος, η πράξη δεν προκάλεσε προβλήματα ανταγωνισμού (8).

(24) Για τους σκοπούς της παρούσας απόφασης, μπορεί ωστόσο να παραμείνει ανοικτό το κατά πόσον η διαφήμιση μέσω κινητού τηλεφώνου αποτελεί ξεχωριστή αγορά από τη διαδικτυακή (με αναζήτηση ή χωρίς αναζήτηση) διαφήμιση ή εάν αποτελεί μέρος ευρύτερης αγοράς, εφόσον η πράξη είναι απίθανο να οδηγήσει σε σημαντική παρακώλυση του αποτελεσματικού ανταγωνισμού υπό οποιονδήποτε πιθανό ορισμό της αγοράς προϊόντος.

Στοχοθετημένη ανταλλαγή εμπορικών μηνυμάτων στο πλαίσιο διαφήμισης μέσω κινητού τηλεφώνου

(25) Για τους σκοπούς της παρούσας απόφασης, μπορεί ωστόσο να παραμείνει ανοικτό το κατά πόσο η ανταλλαγή εμπορικών μηνυμάτων μέσω κινητού τηλεφώνου αποτελεί ξεχωριστή αγορά από τη διαφήμιση μέσω κινητού τηλεφώνου με αναζήτηση και χωρίς αναζήτηση ή εάν αποτελεί μέρος ευρύτερης αγοράς, εφόσον η πράξη είναι απίθανο να οδηγήσει σε σημαντική παρακώλυση του αποτελεσματικού ανταγωνισμού υπό οποιονδήποτε πιθανό ορισμό της αγοράς προϊόντος.

Ύπαρξη ξεχωριστών επιμέρους αγορών στο πλαίσιο στοχοθετημένης αποστολής εμπορικών μηνυμάτων

(26) Η Επιτροπή εκτίμησε επίσης κατά πόσο στο πλαίσιο στοχοθετημένης αποστολής εμπορικών μηνυμάτων, τα μηνύματα SMS διαφημιστικής ώθησης και η ευφυής μαζική αποστολή μηνυμάτων SMS αφενός, και οι γνωστοποιήσεις ΙΡ διαφημιστικής έλξης αφετέρου, αποτελούν ξεχωριστές αγορές.

(27) Ωστόσο, για τους σκοπούς της παρούσας απόφασης, μπορεί να παραμείνει ανοικτό το κατά πόσο οι διάφοροι τύποι στοχοθετημένων εμπορικών μηνυμάτων μέσω κινητού τηλεφώνου αποτελούν ξεχωριστές αγορές ή αποτελούν μέρος ευρύτερης αγοράς, καθώς η πράξη είναι απίθανο να οδηγήσει σε σημαντική παρακώλυση του αποτελεσματικού ανταγωνισμού υπό οποιονδήποτε πιθανό ορισμό της αγοράς προϊόντος.

Διαμεσολάβηση διαφήμισης μέσω κινητού τηλεφώνου κατά άμεσων πωλήσεων

(28) Η JV Co θα είναι ενδιάμεσος για στοχοθετημένη ανταλλαγή εμπορικών μηνυμάτων, χωρίς αναζήτηση και άλλες μορφές διαφήμισης επί κινητών τηλεφωνικών χειροσυσκευών (όπως εκπτωτικά δελτία και δωροεπιταγές).

(29) Βάσει της έρευνας αγοράς, η Επιτροπή κατέληξε στο συμπέρασμα ότι οι άμεσες πωλήσεις διαφήμισης μέσω κινητού τηλεφώνου περιορίζουν σε σημαντικό βαθμό την πώληση μέσω ενδιάμεσων. Σε κάθε περίπτωση, για τους σκοπούς της παρούσας απόφασης, μπορεί να παραμείνει ανοικτό το κατά πόσο υπάρχουν ξεχωριστές αγορές για άμεσες και με διαμεσολάβηση πωλήσεις διαφήμισης μέσω κινητού τηλεφώνου ή κατά πόσο αποτελούν μέρος ευρύτερης αγοράς, καθώς η πράξη είναι απίθανο να οδηγήσει σε σημαντική παρακώλυση του αποτελεσματικού ανταγωνισμού υπό οποιονδήποτε πιθανό ορισμό της αγοράς προϊόντος.

Γενικό συμπέρασμα

(30) Βάσει των προαναφερομένων, συνάγεται το συμπέρασμα ότι, όσον αφορά τις διαφημιστικές δραστηριότητες της JV Co, ο ακριβής ορισμός αγοράς προϊόντος μπορεί να παραμείνει ανοικτός, καθώς η πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε πιθανό ορισμό της αγοράς προϊόντος.

Αγορά λιανικών και χονδρικών υπηρεσιών μαζικής αποστολής μηνυμάτων

(31) Η λιανική μαζική αποστολή μηνυμάτων είναι μία υπηρεσία που επιτρέπει σε επιχειρήσεις (όπως έμποροι λιανικής ή χρηματοπιστωτικά ιδρύματα) να αποστέλλουν υψηλούς όγκους μηνυμάτων κειμένου στους πελάτες τους (υπό την προϋπόθεση ότι αυτοί έχουν επιλέξει να λαμβάνουν τέτοιου είδους μηνύματα στις κινητές τηλεφωνικές χειροσυσκευές τους). Μπορεί να χρησιμοποιηθεί για αποστολή εμπορικών μηνυμάτων αλλά σήμερα χρησιμοποιείται κυρίως για επικοινωνία γενικού χαρακτήρα με τους πελάτες. Για παράδειγμα, μία τράπεζα μπορεί να χρησιμοποιεί τη λιανική υπηρεσία μαζικής αποστολής μηνυμάτων SMS για την αποστολή μικροαντίγραφων λογαριασμού ή προειδοποιήσεων για περιπτώσεις απάτης στους πελάτες της.

(32) Η παράδοση μηνυμάτων μέσω SMS στους προοριζόμενους δικαιούχους τους απαιτεί συνδεσιμότητα σε ένα ή περισσότερα κινητά δίκτυα και τη φυσική διαβίβαση αυτών των μηνυμάτων στους σχετικούς συνδρομητές κινητής τηλεφωνίας. Η υπηρεσία αυτή αναφέρεται ως χονδρική παράδοση μαζικών μηνυμάτων SMS. Η υπηρεσία αποτελείται από δύο βασικά στοιχεία: πρώτον, τη διαβίβαση του μηνύματος από τον αποστολέα (την JV Co ή τον συλλογέα στο δίκτυο κινητής τηλεφωνίας στο οποίο ο προοριζόμενος δικαιούχος είναι συνδρομητής — το δίκτυο της χώρας προέλευσης) και δεύτερον, τη διαβίβαση από το δίκτυο της χώρας προέλευσης στην κινητή τηλεφωνική χειροσυσκευή του δικαιούχου.

(33) Τα κοινοποιούντα μέρη θεωρούν ότι υπάρχει ξεχωριστή αγορά για λιανικές υπηρεσίες μαζικής αποστολής μηνυμάτων SMS και για χονδρικές υπηρεσίες μαζικής αποστολής μηνυμάτων, πράγμα που αποτελεί εισροή μεταγενέστερων σταδίων στις υπηρεσίες εμπορικών μηνυμάτων της JV Co.

(34) Βάσει της έρευνας αγοράς, οι λιανικές υπηρεσίες μαζικής αποστολής μηνυμάτων αποτελούν ξεχωριστή αγορά από την ενεργή αποστολή εμπορικών μηνυμάτων. Η πρώτη βρίσκεται σε προγενέστερα στάδια από την πιθανή αγορά χονδρικών υπηρεσιών μαζικής αποστολής μηνυμάτων SMS. Ωστόσο, για τους σκοπούς της παρούσας απόφασης, ο ακριβής ορισμός αγοράς μπορεί να παραμείνει ανοικτός, εφόσον η πράξη είναι απίθανο να οδηγήσει σε σημαντική παρακώλυση του αποτελεσματικού ανταγωνισμού υπό οποιονδήποτε πιθανό ορισμό της αγοράς προϊόντος.

Αγορά υπηρεσιών ανάλυσης δεδομένων

(35) Εκτός από τις συναλλαγές της και τις διαφημιστικές υπηρεσίες της, η JV Co θα προσφέρει υπηρεσίες ανάλυσης δεδομένων στους πελάτες της. Τα κοινοποιούντα μέρη δεν προβλέπουν ότι η JV Co θα προσφέρει υπηρεσίες ανάλυσης δεδομένων ως αυτόνομα προϊόντα. Η JV Co προτίθεται να συλλέγει και να αναλύει τα δεδομένα που παράγονται τόσο από τις συναλλαγές της όσο και από τις διαφημιστικές υπηρεσίες της προκειμένου να παρέχει στους πελάτες της πολύτιμη συνεισφορά σχετικά με την καταναλωτική συμπεριφορά. Οι δραστηριότητες ανάλυσης δεδομένων της JV Co θα περιλαμβάνουν τρία βασικά στοιχεία· ανάλυση εκθέσεων, ανάλυση επιχειρηματικής εξέλιξης και ανάλυση των προγραμμάτων ανταμοιβής τακτικών πελατών.

(36) Κατά την άποψη των κοινοποιούντων μερών, η JV Co θα δραστηριοποιηθεί στην αγορά παροχής υπηρεσιών ανάλυσης δεδομένων όσον αφορά διαδικτυακή και μη διαδικτυακή διαφήμιση και υπηρεσίες συναλλαγών. Δεν θεωρούν ότι είναι αναγκαίο να κατακερματιστεί η συνολική αγορά παροχής υπηρεσιών ανάλυσης δεδομένων στην παρούσα υπόθεση.

(37) Η Επιτροπή εκτίμησε στο πλαίσιο της παρούσας πράξης, κατά πόσο μπορεί να υπάρχει ξεχωριστή αγορά προϊόντος για την παροχή υπηρεσιών ανάλυσης δεδομένων για διαφήμιση μέσω κινητού τηλεφώνου.

(38) Επιπλέον, η Επιτροπή εκτίμησε κατά πόσο εντός του περιβάλλοντος της κινητής τηλεφωνίας θα μπορούσαν να υπάρχουν ξεχωριστές αγορές για υπηρεσίες έρευνας αγοράς (που αποσκοπούν στη μέτρηση και κατανόηση της αγοραστικής συμπεριφοράς των καταναλωτών) και υπηρεσίες ενημέρωσης της αγοράς (που αποσκοπούν στην παροχή δεδομένων για μεμονωμένους καταναλωτές όπως ηλικία, κοινωνική ομάδα, δραστηριότητες, διεύθυνση, κ.λπ. για άμεσους εμπορικούς σκοπούς).

(39) Σε κάθε περίπτωση, για τους σκοπούς της παρούσας απόφασης, ο ακριβής ορισμός της αγοράς προϊόντος μπορεί να παραμείνει ανοικτός, εφόσον η πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε πιθανό ορισμό της αγοράς προϊόντος.

Αγορά λιανικών υπηρεσιών κινητής τηλεφωνίας

(40) Στη συγκεκριμένη αγορά, οι MNO πωλούν εθνικές και διεθνείς φωνητικές κλήσεις, SMS (συμπεριλαμβανομένων των MMS), Διαδικτύου μέσω κινητού τηλεφώνου με υπηρεσίες δεδομένων και πρόσβαση σε περιεχόμενο μέσω του κινητού δικτύου σε τελικούς χρήστες.

(41) Σε προηγούμενες αποφάσεις (9), η Επιτροπή δεν προέβη σε περαιτέρω υποδιαίρεση της αγοράς παροχής υπηρεσιών επικοινωνιών κινητής τηλεφωνίας σε τελικούς χρήστες ανά τύπο πελάτη (εταιρεία ή ιδιώτης, συνδρομητές που έχουν συνάψει σύμβαση πληρωμής εκ των υστέρων ή πελάτες που έχουν συνάψει σύμβαση προπληρωμής) ή ανά τύπο τεχνολογίας δικτύου (2G/GSM ή 3G/UMTS). Ως εκ τούτου, η Επιτροπή εκτίμησε τις προηγούμενες περιπτώσεις βάσει ενιαίας αγοράς παροχής υπηρεσιών κινητών τηλεπικοινωνιών σε τελικούς πελάτες.

(42) Για το σκοπό της παρούσας απόφασης, μπορεί να παραμείνει ανοικτό το κατά πόσο ή όχι υπάρχουν διακριτές επιμέρους αγορές όσον αφορά υπηρεσίες κινητών τηλεπικοινωνιών σε τελικούς χρήστες, εφόσον η πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε πιθανό ορισμό της αγοράς προϊόντος.

3.2. Οι σχετικές γεωγραφικές αγορές

Αγορά χονδρικής προμήθειας πλατφόρμας για κινητό πορτοφόλι

(43) Τα κοινοποιούντα μέρη θεωρούν ότι η σχετική γεωγραφική αγορά χονδρικής προμήθειας πλατφόρμας για κινητό πορτοφόλι είναι τουλάχιστον εθνικού εύρους, καθώς καλύπτει ολόκληρο το Ηνωμένο Βασίλειο.

(44) Βάσει της έρευνας αγοράς, η Επιτροπή θεωρεί ότι στην παρούσα υπόθεση το γεωγραφικό εύρος της χονδρικής προμήθειας πλατφόρμας για κινητό πορτοφόλι φαίνεται να είναι τουλάχιστον εθνική (Ηνωμένο Βασίλειο) και πιθανόν ευρύτερη από την εθνική. Μπορεί όμως να παραμείνει ανοικτή ασχέτως εάν το γεωγραφικό εύρος της αγοράς χονδρικής προμήθειας πλατφόρμας για κινητό πορτοφόλι είναι ευρύτερο από το εθνικό εφόσον η πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε πιθανό ορισμό της αγοράς προϊόντος.

Αγορά ασφαλούς αποθήκευσης

(45) Τα κοινοποιούντα μέρη δεν εξέτασαν την αγορά ασφαλούς αποθήκευσης ή το γεωγραφικό εύρος της.

(46) Η παροχή ασφαλούς αποθήκευσης με ΣΑ βασισμένο σε SIM φαίνεται τελικά να συνδέεται με την παροχή λιανικών υπηρεσιών κινητής τηλεφωνίας, αγορές που η Επιτροπή στις προηγούμενες αποφάσεις θεωρούσε εθνική ως προς το γεωγραφικό πεδίο (10).

(47) Αφετέρου, η παροχή ασφαλούς αποθήκευσης σε ενσωματωμένα ΣΑ είναι θεωρητικά ευρύτερη ως προς το γεωγραφικό εύρος καθώς οι εκδότες ενσωματωμένων ΣΑ, ιδίως ΚΑΕ και προμηθευτές OS (συστήματα λειτουργίας) και, πιθανόν, εκδότες εξωτερικών ΣΑ και ασφαλούς αποθήκευσης βασισμένης στο νέφος δραστηριοποιούνται σε παγκόσμια βάση. Ως εκ τούτου, μπορεί να είναι σε θέση να συνάπτουν συμβάσεις με προμηθευτές λιανικής υπηρεσιών κινητών πορτοφολιών ή παρόχους χονδρικής πλατφόρμας για κινητό πορτοφόλι για την παροχή ασφαλούς αποθήκευσης σε βάση μεγαλύτερη από την εθνική.

(48) Η Επιτροπή λαμβάνει υπόψη ότι στην παρούσα υπόθεση η πιθανή αγορά για την παροχή ασφαλούς αποθήκευσης φαίνεται να είναι τουλάχιστον εθνική (Ηνωμένο Βασίλειο) ως προς το γεωγραφικό εύρος. Για το σκοπό της παρούσας πράξης, ο ακριβής ορισμός γεωγραφικής αγοράς ασφαλούς αποθήκευσης μπορεί ωστόσο να παραμείνει ανοικτός εφόσον η σχεδιαζόμενη πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε ορισμό της σχετικής γεωγραφικής αγοράς.

Αγορά λιανικής διανομής υπηρεσιών κινητού πορτοφολιού σε πελάτες

(49) Τα κοινοποιούντα μέρη θεωρούν ότι το σχετικό γεωγραφικό εύρος της αγοράς λιανικής διανομής υπηρεσιών κινητού πορτοφολιού είναι τουλάχιστον εθνικό. Δεν προβλέπουν ενεργά να προσφέρουν κινητά πορτοφόλια σε καταναλωτές εκτός του Ηνωμένου Βασιλείου, πράγμα που αντανακλά το γεγονός ότι οι κάρτες και υπηρεσίες πληρωμών που θα παρέχονται μέσω του κινητού πορτοφολιού σχετίζονται με SP στο Ηνωμένο Βασίλειο.

(50) Ωστόσο, τα κοινοποιούντα μέρη αναμένουν ότι οι ανταγωνιστές τους, όπως η Google και η PayPal θα προσφέρουν αυτές τις υπηρεσίες σε καταναλωτές σε πολλές χώρες (11) και συνεπώς θα δραστηριοποιούνται σε παγκόσμια βάση. Έχουν την άποψη ότι, καίτοι δεν υπάρχει βάση για τον προσδιορισμό περιφερειακών ή τοπικών αγορών, μπορεί να παραμείνει ανοικτό το κατά πόσο η σχετική αγορά λιανικής διανομής υπηρεσιών κινητού πορτοφολιού σε πελάτες μπορεί να είναι ευρύτερη από την εθνική.

(51) Βάσει της έρευνας αγοράς, η Επιτροπή έχει την άποψη ότι στην παρούσα υπόθεση που η αγορά λιανικής διανομής υπηρεσιών κινητού πορτοφολιού φαίνεται να είναι τουλάχιστον εθνική (Ηνωμένο Βασίλειο) ως προς το γεωγραφικό εύρος. Για το σκοπό της παρούσας υπόθεσης, ο ακριβής ορισμός της γεωγραφικής αγοράς για τη λιανική διανομή υπηρεσιών κινητού πορτοφολιού μπορεί ωστόσο να παραμείνει ανοικτός εφόσον η σχεδιαζόμενη πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε ορισμό της σχετικής γεωγραφικής αγοράς.

Αγορά διαφημιστικών υπηρεσιών

(52) Σε σχέση με τις διαφημιστικές υπηρεσίες που παρέχει η JV Co (και πιθανές επιμέρους αγορές), τα κοινοποιούντα μέρη προβάλλουν το επιχείρημα ότι ο ορισμός γεωγραφικής αγοράς είναι τουλάχιστον σε κλίμακα Ηνωμένου Βασιλείου αν όχι ευρύτερος.

(53) Λαμβανομένης υπόψη της έρευνας αγοράς, η Επιτροπή καταλήγει στο συμπέρασμα ότι η γεωγραφική αγορά διαφημιστικών υπηρεσιών και οι πιθανές επιμέρους αγορές της φαίνεται να είναι εθνικές (Ηνωμένο Βασίλειο) ως προς το εύρος τους. Ωστόσο, για τους σκοπούς της παρούσας απόφασης, ο ακριβής ορισμός γεωγραφικής αγοράς μπορεί να παραμείνει ανοικτός, εφόσον η πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε πιθανό ορισμό της σχετικής γεωγραφικής αγοράς.

Αγορά λιανικών και χονδρικών υπηρεσιών μαζικής αποστολής μηνυμάτων SMS

(54) Τα κοινοποιούντα μέρη θεωρούν ότι το σχετικό γεωγραφικό εύρος της αγοράς λιανικών υπηρεσιών μαζικής αποστολής μηνυμάτων SMS είναι τουλάχιστον εθνικό, καλύπτοντας ολόκληρο το Ηνωμένο Βασίλειο.

(55) Το γεωγραφικό εύρος της (πιθανής) αγοράς λιανικών υπηρεσιών μαζικής αποστολής SMS φαίνεται να είναι εθνικό (Ηνωμένο Βασίλειο) ή πιθανόν ευρύτερο ως προς το εύρος· η (πιθανή) αγορά λιανικών υπηρεσιών μαζικής αποστολής SMS φαίνεται να είναι ευρύτερη από την εθνική.

(56) Όσον αφορά την αγορά τόσο λιανικών όσο και χονδρικών υπηρεσιών μαζικής αποστολής SMS, ο ακριβής ορισμός της γεωγραφικής αγοράς μπορεί να παραμείνει ανοικτός στην παρούσα υπόθεση, εφόσον η σχεδιαζόμενη πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε εναλλακτικό ορισμό της σχετικής γεωγραφικής αγοράς.

Αγορά υπηρεσιών ανάλυσης δεδομένων

(57) Τα κοινοποιούντα μέρη θεωρούν ότι το σχετικό γεωγραφικό εύρος της αγοράς υπηρεσιών ανάλυσης δεδομένων (και οι σχετικές επιμέρους αγορές της) είναι τουλάχιστον εθνικό, καλύπτοντας ολόκληρο το Ηνωμένο Βασίλειο.

(58) Για τους σκοπούς της παρούσας απόφασης, ο ακριβής ορισμός της γεωγραφικής αγοράς μπορεί να παραμείνει ανοικτός στην παρούσα υπόθεση, εφόσον η πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε εναλλακτικό ορισμό της σχετικής γεωγραφικής αγοράς.

Αγορά λιανικών υπηρεσιών κινητής τηλεφωνίας

(59) Σε προηγούμενες υποθέσεις (12), η Επιτροπή θεώρησε τη σχετική γεωγραφική αγορά υπηρεσιών κινητών τηλεπικοινωνιών σε τελικούς πελάτες (και οποιαδήποτε πιθανή επιμέρους αγορά) εθνική ως προς το εύρος της. Αυτό βασίζεται στο γεγονός ότι τα τιμολόγια κινητής τηλεφωνίας εφαρμόζονται σε εθνική βάση και ότι η ρύθμιση (όπως εκχώρηση φάσματος, αριθμοδότηση και τερματισμός κλήσης κινητής τηλεφωνίας) παρέχεται σε εθνική βάση.

(60) Η Επιτροπή καταλήγει στο συμπέρασμα ότι, σύμφωνα με τις προηγούμενες αποφάσεις της, η γεωγραφική αγορά περιορίζεται στο Ηνωμένο Βασίλειο.

IV. ΕΚΤΙΜΗΣΗ ΑΠΟ ΠΛΕΥΡΑΣ ΑΝΤΑΓΩΝΙΣΜΟΥ

4.1. Εισαγωγή

(61) Βάσει του άρθρου 2 παράγραφοι 2 και 3 του κανονισμού συγκεντρώσεων, η Επιτροπή πρέπει να εκτιμήσει κατά πόσο η σχεδιαζόμενη συγκέντρωση παρακωλύει σημαντικά τον αποτελεσματικό ανταγωνισμό στην κοινή αγορά ή σε σημαντικό τμήμα αυτής (13). Εν προκειμένω, η Επιτροπή εκτίμησε ότι όλες οι αγορές επηρεάζονται από την πράξη.

(62) Όσον αφορά τις υπηρεσίες συναλλαγών κινητής τηλεφωνίας, οι σχετικές αγορές για την εκτίμηση της πράξης είναι η αγορά μεταγενέστερων σταδίων για τη χονδρική παροχή υπηρεσιών πλατφόρμας κινητού πορτοφολιού, η αγορά πρόσβασης σε ασφαλή αποθήκευση, η αγορά προγενέστερων σταδίων για τη λιανική διανομή κινητών πορτοφολιών σε πελάτες, και η αγορά λιανικών υπηρεσιών κινητής τηλεφωνίας. Όλες αυτές οι αγορές έχουν γεωγραφικό εύρος που είναι τουλάχιστον εκείνο του Ηνωμένου Βασιλείου και ίσως και μεγαλύτερο (14).

(63) Όσον αφορά τις διαφημιστικές υπηρεσίες της JV Co, οι σχετικές αγορές για την εκτίμηση της πράξης από πλευράς ανταγωνισμού είναι οι αγορές διαφημιστικής διαμεσολάβησης μέσω κινητού τηλεφώνου και οι δυνητικές επιμέρους αγορές, καθώς και η χονδρική και λιανική παροχή υπηρεσιών μαζικής αποστολής SMS. Επιπλέον, η αγορά ανάλυσης δεδομένων με τις πιθανές επιμέρους αγορές της είναι επίσης σχετική για την εκτίμηση από πλευράς ανταγωνισμού στην παρούσα υπόθεση.

(64) Η Επιτροπή έχει κυρίως επικεντρώσει την έρευνα αγοράς της στην εκτίμηση της πιθανότητας εμφάνισης αθέμιτου ανταγωνισμού, ως αποτέλεσμα της πράξης, από πιθανές στρατηγικές αποκλεισμού ανταγωνιστών, λαμβανομένων ιδίως υπόψη των ιδιαίτερα ισχυρών θέσεων που έχουν από κοινού τα κοινοποιούντα μέρη στη λιανική αγορά κινητής τηλεφωνίας στο Ηνωμένο Βασίλειο. Κατά συνέπεια, η παρούσα παράγραφος εκτιμά κατ’ αρχάς τις πιθανές μη οριζόντιες επιπτώσεις της πράξης στις αγορές χονδρικής παροχής υπηρεσιών πλατφόρμας για κινητό πορτοφόλι και στις αγορές διαφημιστικών υπηρεσιών μέσω κινητού τηλεφώνου και της παροχής ανάλυσης δεδομένων.

(65) Όσον αφορά την εκτίμηση πιθανών οριζόντων επιπτώσεων, η Επιτροπή εκτίμησε την κατάσταση δίχως την πράξη. Βάσει του αποτελέσματος της έρευνας αγοράς, η Επιτροπή θεωρεί ότι τα κοινοποιούντα μέρη θα ήταν (και σε κάποιο βαθμό είναι ήδη) σε θέση να προσφέρουν υπηρεσίες mCommerce χωρίς την JV Co (15). Ωστόσο, είναι αναγκαίο για το σκοπό της παρούσας απόφασης να συναχθεί συμπέρασμα επ’ αυτού καθώς η πράξη δεν παρακωλύει σημαντικά τον αποτελεσματικό ανταγωνισμό υπό οποιονδήποτε εναλλακτικό σενάριο.

4.2. Μη οριζόντιες επιπτώσεις — κάθετες επιπτώσεις

Εισαγωγή

(66) Στην παρούσα απόφαση, η Επιτροπή εξακριβώνει κατά πόσο τα κοινοποιούντα μέρη μπορούν να ασκήσουν την ισχυρή συλλογική θέση τους στην αγορά λιανικών υπηρεσιών κινητής τηλεφωνίας (και σε οποιαδήποτε πιθανή επιμέρους αγορά) προκειμένου να αποκλείσουν ουσιαστικά άλλους δυνητικούς εισερχόμενους στην χονδρική αγορά πλατφόρμας για ηλεκτρονικό πορτοφόλι από την προσφορά ανταγωνιστικών υπηρεσιών πλατφόρμας για ηλεκτρονικό πορτοφόλι. Σύμφωνα με τις κατευθυντήριες γραμμές για την αξιολόγηση των μη οριζόντιων συγκεντρώσεων, δύο τύποι αποκλεισμού είναι δυνατοί: αποκλεισμός από την πρόσβαση σε εισροές και αποκλεισμός από την πρόσβαση σε πελάτες (16). Στην παρούσα υπόθεση, η Επιτροπή εκτιμά την πιθανότητα στρατηγικής είτε για τον τεχνικό είτε για τον εμπορικό αποκλεισμό της πρόσβασης σε βασικές εισροές για την παροχή προϊόντων ηλεκτρονικού πορτοφολιού που προσφέρονται σε τελικούς καταναλωτές· αυτές οι βασικές εισροές είναι τα ΣΑ καθώς και η τοποθέτηση εφαρμογών σε κινητή τηλεφωνική χειροσυσκευή που επιτρέπουν τη λειτουργία ενός κινητού πορτοφολιού. Ο εν λόγω αποκλεισμός εισροών μπορεί να βλάψει ή να επιδεινώσει τις συνθήκες του ανταγωνισμού στη χονδρική αγορά πλατφόρμας για κινητό πορτοφόλι (για παράδειγμα επιβάλλοντας υψηλότερες τιμές στους παρόχους της υπηρεσίας) και θα επηρέαζε επίσης τις συνθήκες του ανταγωνισμού στη λιανική αγορά κινητών πορτοφολιών προγενέστερων σταδίων. Τοιουτοτρόπως, η Επιτροπή εξετάζει παρακάτω την ικανότητα και το κίνητρο των κοινοποιούντων μερών να προβούν σε έναν τέτοιο αποκλεισμό από την πρόσβαση σε εισροές.

(67) Η Επιτροπή διενήργησε έρευνα, ιδίως ως προς το κατά πόσο τα κοινοποιούντα μέρη: α) θα έχουν ουσιαστικά αποκλείσει ανταγωνιστές προμηθευτές κινητών πορτοφολιών μέσω διαφόρων δυνητικών μέσων· β) θα έχουν την ικανότητα και τα κίνητρα να προβούν στον εμπορικό αποκλεισμό ανταγωνιστών προμηθευτών κινητών πορτοφολιών μέσω διαφόρων δυνητικών μέσων.

Εκτίμηση του τεχνικού αποκλεισμού

(68) Όσον αφορά την τεχνική ικανότητα για τον ουσιαστικό αποκλεισμό ανταγωνιστικών προμηθευτών κινητών πορτοφολιών, θα πρέπει κατ’ αρχάς να σημειωθεί ότι η πλειοψηφία των συμμετεχόντων στην έρευνα αγοράς εξέφρασαν τη γνώμη ότι τα κοινοποιούντα μέρη δεν έχουν την τεχνική ικανότητα να παρεμποδίσουν ή να περιορίσουν την ικανότητα των ανταγωνιστών τους (17) να προσφέρουν υπηρεσίες κινητού πορτοφολιού εκτός εκείνων που παρέχονται μέσω της JV Co (18) Ας σημειωθεί επίσης ότι τα κοινοποιούντα μέρη αναφέρουν ότι η JV Co παρέχει πρόσβαση σε άλλους MNO και MVNO με όρους που δεν εισάγουν διακρίσεις (19). Ειδικότερα, όλες οι τεχνικές λεπτομέρειες θα αναπτυχθούν από την JV Co σύμφωνα με τα πρότυπα του κλάδου και θα κυκλοφορήσουν ευρέως σε χρήστες της υπηρεσίας και δυνητικούς χρήστες σε βάση που δεν εισάγει διακρίσεις (20).

(69) Η πρόσβαση σε ΣΑ φαίνεται ότι είναι θεμελιώδης για τη λειτουργία των κινητών πορτοφολιών. Αν και, κατ’ αρχήν, είναι πιθανό οι συναλλαγές που πραγματοποιούνται από κινητή τηλεφωνική χειροσυσκευή να μπορούν να ολοκληρωθούν μέσω λύσεων που θα χρησιμοποιούν ασφαλείς λύσεις με λογισμικό όπου τα διαπιστευτήρια πληρωμής θα αποθηκεύονται στο νέφος, τέτοιου είδους λύσεις θεωρούνται στο παρόν στάδιο λιγότερο ασφαλείς ή ιδιαίτερα βραδείες για να χρησιμοποιούνται στο σημείο συναλλαγής καθώς απαιτούν την εισαγωγή ονόματος χρήση και κωδικών πρόσβασης. Οι εν λόγω λύσεις θα μπορούσαν να φανούν βιώσιμες μεσο/μακροπρόθεσμα (21).

(70) Συνεπώς, η Επιτροπή θεωρεί ότι τα σημερινά πιθανότερα μέσα παροχής κινητού πορτοφολιού σε πελάτες είναι μέσω της χρήσης ΣΑ που βασίζεται στη SIM, ή εναλλακτικά ενσωματωμένου ΣΑ.

(71) Τοιουτοτρόπως, η Επιτροπή εκτιμά κατ’ αρχάς το κατά πόσο τα κοινοποιούντα μέρη θα είναι σε θέση να αποκλείσουν ανταγωνιστές από την προσφορά σε πελάτες κινητού πορτοφολιού ανταγωνιστικού με εκείνο που προσφέρεται μέσω της JV Co μη επιτρέποντας πρόσβαση στο ΣΑ που βρίσκεται στη SIM.

(72) Δεύτερον, υποθέτοντας ότι η πρόσβαση σε ΣΑ βασισμένο στη SIM δεν επιτρέπεται, η Επιτροπή εκτιμά κατά πόσο οι ανταγωνιστές μπορούν ακόμα να προσφέρουν τα κινητά πορτοφόλια τους έχοντας πρόσβαση σε εναλλακτικό ΣΑ ενσωματωμένο στον εξοπλισμό της κινητής τηλεφωνικής χειροσυσκευής, ή κατά πόσο τα κοινοποιούντα μέρη θα είναι επίσης σε θέση να αποκλείσουν ουσιαστικά ανταγωνιστές από την προσφορά σε πελάτες κινητού πορτοφολιού ανταγωνιστικού εκείνου που προσφέρεται μέσω της JV Co μη επιτρέποντας πρόσβαση σε αυτό το εναλλακτικό ενσωματωμένο ΣΑ.

(73) Η Επιτροπή παρ’ όλα αυτά επισημαίνει, καθώς πρόκειται για αναφαινόμενη και εξελισσόμενη αγορά, ότι εάν στο μέλλον νέες τεχνολογίες βασισμένες σε λογισμικό, ΣΑ βασισμένα στο νέφος, μικρο-SD, αυτοκόλλητα ή θήκες NFC, ή εναλλακτικές λύσεις εμφανίζονταν στην αγορά, όπως εύλογα θα αναμενόταν λαμβανομένων υπόψη των τεχνολογικών εξελίξεων, θα παρείχαν σημαντικό επιπλέον ανταγωνισμό και συνεπώς ανταγωνιστικές πιέσεις στην JV Co και στα κοινοποιούντα μέρη.

Τεχνική ικανότητα για τον ουσιαστικό αποκλεισμό των ανταγωνιστών προμηθευτών κινητών πορτοφολιών αποκλείοντας την πρόσβαση στο ΣΑ που βασίζεται στη SIM

(74) Η Επιτροπή καταλήγει στο συμπέρασμα ότι τα κοινοποιούντα μέρη θα έχουν την τεχνική ικανότητα να αποκλείσουν ουσιαστικά την πρόσβαση στα ΣΑ που βασίζονται στη SIM σε ανταγωνιστές προμηθευτές κινητών πορτοφολιών για τις λιανικές συμβάσεις κινητής τηλεφωνίας που υπογράφουν με τους πελάτες τους (όπου παρέχουν την κάρτα SIM στον πελάτη) στο Ηνωμένο Βασίλειο. Το συμπέρασμα αυτό δεν θα αλλάξει εάν η οριοθέτηση της γεωγραφικής αγοράς ήταν ευρύτερη από το Ηνωμένο Βασίλειο, καθώς τα κοινοποιούντα μέρη προσφέρουν τις λιανικές συμβάσεις τους κινητής τηλεφωνίας σε πελάτες που διαμένουν στο Ηνωμένο Βασίλειο.

Τεχνική ικανότητα αποκλεισμού/υποβιβασμού ανταγωνιστικών κινητών πορτοφολιών που λειτουργούν με εναλλακτικό ΣΑ

(75) Η πρόσβαση σε ΣΑ που βασίζεται τη SIM μπορεί κατ’ αρχήν να παρακαμφθεί από ανταγωνιστές προμηθευτές κινητών πορτοφολιών εάν δεν μπορούσαν να έχουν πρόσβαση σε άλλα ΣΑ τοποθετημένα σε άλλα σημεία της κινητής τηλεφωνικής χειροσυσκευής εκτός από το εσωτερικό της κάρτας SIM των κοινοποιούντων μερών.

(76) Τα ΣΑ μπορούν είτε να ενσωματωθούν στον εξοπλισμό κινητής τηλεφωνικής χειροσυσκευής (λύση που προτείνουν αρκετοί ΚΑΕ (22) που πωλούν κινητές τηλεφωνικές χειροσυσκευές στο Ηνωμένο Βασίλειο), είτε να εισαχθούν σε εξωτερική διάταξη εφαρμοσμένη πάνω στη κινητή τηλεφωνική χειροσυσκευή. Επί παραδείγματι, η Visa προσφέρει ήδη λύση κινητής πληρωμής που χρησιμοποιεί τέτοιο ΣΑ στο Ηνωμένο Βασίλειο.

(77) Αυτές οι εναλλακτικές επιλογές πιθανότατα να χρησιμοποιηθούν από ανταγωνιστές που προσφέρουν υπηρεσίες συναλλαγών. Αυτό ανοίγει σαφώς τον δρόμο για ανταγωνιστές ώστε να προτείνουν τα προϊόντα τους σε πελάτες που χρησιμοποιούν ενσωματωμένα ΣΑ, όπως το Google Wallet.

(78) Καθώς η πιθανότερη εναλλακτική επιλογή στο ΣΑ που βασίζεται στη SIM είναι το ενσωματωμένο ΣΑ, η Επιτροπή εστιάζει την εκτίμησή της για τον τεχνικό αποκλεισμό στην ικανότητα των κοινοποιούντων μελών να υποβαθμίσουν τη λειτουργικότητα ανταγωνιστικών κινητών πορτοφολιών που απαιτούν τη χρήση ενσωματωμένου ΣΑ. Αυτός ο υποβιβασμός μπορεί βασικά να λάβει μία από τις διάφορες μορφές, που εξετάζουμε με τη σειρά τους παρακάτω

Τεχνική ικανότητα αποκλεισμού/υποβιβασμού της τηλεφόρτωσης, εγκατάστασης ή/και ενημέρωσης ανταγωνιστικής εφαρμογής κινητού πορτοφολιού, που απαιτεί ενσωματωμένο ΣΑ, σε τηλεφωνικές χειροσυσκευές που λειτουργούν στα δίκτυα των κοινοποιούντων μερών

(79) Η Επιτροπή εκτίμησε κατά πόσο τα κοινοποιούντα μέρη μπορεί να είναι τεχνικά σε θέση να διασφαλίσουν ότι οι καταναλωτές δεν θα ήσαν σε θέση να τηλεφορτώσουν την απαραίτητη εφαρμογή κινητού πορτοφολιού ή να τη χρησιμοποιήσουν. Τα κοινοποιούντα μέρη αναφέρουν ότι δεν είναι τεχνικά εφικτό για ένα ΜΝΟ να αποκλείσει (ή να υποβιβάσει) την τηλεφόρτωση/εγκατάσταση ή ενημέρωση (ανταγωνιστικής) εφαρμογής κινητού πορτοφολιού (23).

(80) Στη διάρκεια της παρούσας έρευνας αγοράς, η Επιτροπή επικοινώνησε επανειλημμένως με την εθνική κανονιστική αρχή τηλεπικοινωνιών του Ηνωμένου Βασιλείου (Ofcom), η οποία διαθέτει αποδεδειγμένη ανεξάρτητη τεχνική εμπειρογνωμοσύνη. Η Ofcom εκτίμησε λεπτομερώς τις αναφορές των κοινοποιούντων μερών σχετικά με τον τεχνικό αποκλεισμό. Κατ’ ουσία, η Ofcom κατέληξε στο συμπέρασμα ότι οι ισχυρισμοί των κοινοποιούντων μερών είναι εύλογοι στην παρούσα κατάσταση της τεχνολογίας και της εφαρμογής των υπηρεσιών κινητού πορτοφολιού.

(81) Όσον αφορά την τεχνική δυνατότητα των ΜΝΟ να παρεμποδίσουν την τηλεφόρτωση ανταγωνιστικής εφαρμογής κινητού πορτοφολιού χωρίς αποκλεισμό πρόσβασης σε ολόκληρο το ηλεκτρονικό κατάστημα εφαρμογών, δύο ΜΝΟ που δεν αποτελούν μέρος της JV Co επιβεβαίωσαν ότι αυτό δεν θα ήταν εφικτό.

(82) Επιπλέον, όσον αφορά την τεχνική δυνατότητα των ΜΝΟ να σταματήσουν καταναλωτή που χρησιμοποιεί τη 3G ή Wi-Fi σύνδεσή τους για να τηλεφορτώσει εφαρμογές (για παράδειγμα από το PayPal) από ηλεκτρονικά καταστήματα εφαρμογών όπως το Google Play ή το iTunes, ορισμένοι από τους συμμετέχοντες ανέφεραν ότι αυτό δεν ήταν εφικτό.

(83) Η απόπειρα των κοινοποιούντων μερών να αποκλείσουν ιστότοπους ή εφαρμογές για λόγους άλλους από τη διαχείριση της κυκλοφορίας ή τον αποκλεισμό παράνομου περιεχομένου πιθανόν θα ανιχνευόταν από καταναλωτές ή κατόχους αυτών των ιστότοπων και την Ofcom, πράγμα που θα επηρέαζε τη συμπεριφορά των κοινοποιούντων μερών εν προκειμένω. Η Επιτροπή θεωρεί ότι αυτό θα εφαρμοζόταν πιθανόν και στις άλλες στρατηγικές τεχνικού αποκλεισμού που εκτιμώνται στην απόφαση.

(84) Βάσει των προαναφερομένων, το πιθανότερο είναι τα κοινοποιούντα μέρη να μην έχουν την ικανότητα αποκλεισμού ή υποβιβασμού της τηλεφόρτωσης, εγκατάστασης ή/και ενημέρωσης ανταγωνιστικής εφαρμογής κινητού πορτοφολιού σε τηλεφωνικές χειροσυσκευές που λειτουργούν στο δίκτυο των κοινοποιούντων μερών

Τεχνική ικανότητα αποκλεισμού/υποβιβασμού της λειτουργικότητας ή απενεργοποίησης ενσωματωμένου ΣΑ μετά την εγκατάστασή του

(85) Τα κοινοποιούντα μέρη αναφέρουν ότι οι ΚΑΕ είναι οι εκδότες των ενσωματωμένων ΣΑ και ελέγχουν την πρόσβαση σε αυτά, καθώς οι ΚΑΕ έχουν τα δικαιώματα διαχείρισης του περιεχομένου. Τα κοινοποιούντα μέρη δεν μπορούν να αποκλείσουν ή να υποβιβάσουν τη λειτουργικότητα των ενσωματωμένων ΣΑ διότι δεν έχουν τα απαραίτητα τεχνικά κλειδιά για να εισέλθουν στα ενσωματωμένα ΣΑ. Δεν μπορούν να αλλάξουν ή να καθορίσουν δικαιώματα πρόσβασης σε ενσωματωμένα ΣΑ.

(86) Η Επιτροπή θεωρεί, ειδικότερα βάσει της έκθεσης της Ofcom (24) ότι οι ΜΝΟ δεν «κατέχουν» ΣΑ που δεν βασίζονται στη SIM και, ως εκ τούτου, η ενεργοποίηση και ο έλεγχος ενός τέτοιου ΣΑ δεν θα τελεί υπό τον έλεγχο του ΜΝΟ (αν και επιτρέποντας ορισμένες πτυχές μπορεί να στηρίζονται είτε εν μέρει είτε συνολικά σε υπηρεσίες πρόσβασης, όπως κινητές ευρυζωνικές συνδέσεις, που ο ΜΝΟ μπορεί να παρέχει σε ορισμένους πελάτες). Εάν η πρόσβαση στην ευρυζωνική σύνδεση του ΜΝΟ μπορεί να χρησιμοποιηθεί για να ενεργοποιήσει αρχικά ένα ενσωματωμένο ΣΑ, αυτό μπορεί να γίνει εναλλακτικά και με USB ή σύνδεση Wi-Fi. Κατόπιν αυτού, εάν ο ΜΝΟ επιθυμεί να αποκλείσει την πρόσβαση, μπορεί να το πράξει όσον αφορά την ευρυζωνική σύνδεση του ΜΝΟ (πράγμα που σημαίνει ότι μπορεί να είναι τεχνικά εφικτό) αλλά δεν είναι τεχνικά εφικτό να παρεμποδίσει την χρήση άλλων υπηρεσιών πρόσβασης (για παράδειγμα USB ή Wi-Fi) (25).

(87) Βάσει της έρευνας αγοράς, πιθανότατα τα κοινοποιούντα μέρη να μην έχουν την τεχνική ικανότητα να αποκλείσουν ή να υποβαθμίσουν τεχνικά τη λειτουργικότητα ή να απενεργοποιήσουν ενσωματωμένο ΣΑ μετά την εγκατάστασή του.

Τεχνική ικανότητα υποβάθμισης της λειτουργίας ανταγωνιστικού κινητού πορτοφολιού έτσι ώστε να προτιμώνται αυτομάτως ΣΑ που βασίζονται στη SIM/κινητό πορτοφόλι των κοινοποιούντων μερών

(88) Τα κοινοποιούντα μέρη αναφέρουν ότι είναι εφικτό να υπάρχει και ΣΑ βασισμένο στη SIM και ΣΑ ενσωματωμένο σε κινητή τηλεφωνική χειροσυσκευή τα οποία θα λειτουργούν στην ίδια κινητή τηλεφωνική χειροσυσκευή. Είναι επίσης τεχνικά εφικτό να υπάρχει και ΣΑ βασισμένο στη SIM και ΣΑ ενσωματωμένο «ενεργά» ταυτόχρονα, πράγμα που σημαίνει ότι λειτουργούν με τρόπο που η ανεδαφική διάταξη ανάγνωσης θα μπορεί να καλέσει σε ένα από τα δύο ΣΑ. Επιπλέον, οι ΜΝΟ δεν έχουν την τεχνική ικανότητα να υποβαθμίσουν τη λειτουργία ανταγωνιστικού κινητού πορτοφολιού έτσι ώστε να προτιμηθεί αυτομάτως το ΣΑ που βασίζεται στη SIM ή το κινητό πορτοφόλι που βασίζεται στην πλατφόρμα της JV Co.

(89) Βάσει της έρευνας αγοράς και εξετάζοντας ειδικότερα τις αναφορές της Ofcom, η Επιτροπή θεωρεί ότι η επιλογή προκαθορισμένου ΣΑ αποτελεί τελικά αντικείμενο απόφασης του πελάτη.

(90) Η Επιτροπή αναγνωρίζει ότι μπορεί να υπάρξουν πλεονεκτήματα από την προεπιλογή κινητού πορτοφολιού όπως το προκαθορισμένο κινητό πορτοφόλι στις διατάξεις της κινητής τηλεφωνικής χειροσυσκευής. Ωστόσο, η Επιτροπή θεωρεί ότι για μία εφαρμογή η οποία θα επιτρέπει πληρωμές σε καταστήματα ή διαδικτυακά και η οποία μπορεί να θεωρείται σημαντική εφαρμογή για τους καταναλωτές όσον αφορά την εμφανή ασφάλεια, τα οφέλη κ.λπ., ο καταναλωτής πιθανόν να προτιμήσει την εφαρμογή πληρωμής που αυτός επιλέγει για να πληρώσει τα αγαθά ή τις υπηρεσίες του.

(91) Συνεπώς, συνάγεται το συμπέρασμα ότι σε περίπτωση κινητής τηλεφωνικής χειροσυσκευής με ΣΑ βασισμένο στη SIM και ενσωματωμένο ΣΑ, είναι ο προμηθευτής OS και όχι οι ΚΑΕ αυτός που πιθανόν να κάνει την πρώτη σύνθεση των διατάξεων προτίμησης για το ΣΑ, και ότι τελικά θα είναι ο καταναλωτής αυτός που θα είναι σε θέση να συνθέσει τις διατάξεις όπως το επιθυμεί.

Δημιουργία α facto προτύπων ή προδιαγραφών που μπορούν να αποκλείσουν ανταγωνιστές προμηθευτές κινητών πορτοφολιών

(92) Τα κοινοποιούντα μέρη αναφέρουν ότι δεν προβλέπεται ότι η JV Co θα δημιουργήσει τυχόν νέα πρότυπα. Αντ’ αυτού, θα χρησιμοποιεί προϋπάρχοντα ευρέως διαθέσιμα πρότυπα για τη δημιουργία της πλατφόρμας της για κινητό πορτοφόλι.

(93) Η Επιτροπή ερεύνησε κατά πόσο τα κοινοποιούντα μέρη μπορούν να δημιουργήσουν de-facto πρότυπα και προδιαγραφές, στα οποία θα παρεμπόδιζαν την πρόσβαση προμηθευτών ανταγωνιστικών χονδρικών υπηρεσιών πλατφόρμας για κινητό πορτοφόλι, αποκλείοντάς τους τοιουτοτρόπως από την προσφορά ανταγωνιστικών κινητών πορτοφολιών.

(94) Το αποτέλεσμα της έρευνας αγοράς όσον αφορά το ζήτημα του κατά πόσον ή όχι υπάρχουν ήδη πρότυπα ή προδιαγραφές που διέπουν τη διαλειτουργικότητα μεταξύ ΣΑ βασισμένων στη SIM και εφαρμογές κινητού πορτοφολιού δεν ήταν καταληκτικό. Η Επιτροπή θεωρεί ότι αυτό μπορεί να αντανακλά τον εξελισσόμενο χαρακτήρα αυτής της αναφαινόμενης τεχνολογίας.

(95) Επιπλέον, όσον αφορά τη δυνατότητα των πελατών να πληρώνουν, να εξαγοράζουν εκπτωτικά δελτία και να συγκεντρώνουν πόντους στο πλαίσιο προγραμμάτων ανταμοιβής τακτικών πελατών την ίδια χρονική στιγμή στις κινητές τηλεφωνικές χειροσυσκευές τους [η λύση «one-tap» (μία λήψη)], η Επιτροπή διαπίστωσε ότι δεν υπάρχουν τυποποιημένες προδιαγραφές και ότι πιθανώς τα κοινοποιούντα μέρη να πρέπει να δημιουργήσουν τις δικές τους προδιαγραφές (26), ή να χρησιμοποιήσουν τα πρότυπα και τις προδιαγραφές που έχουν αναπτύξει άλλοι συμμετέχοντες στην αγορά όπως η Google ή η VeriFone (27).

(96) Εντούτοις, η Google, προκειμένου να καταστήσει λειτουργικό το Google Wallet της, ανέπτυξε επίσης προδιαγραφές κατόχου ώστε να επιτρέπει την ταυτόχρονη εξαγορά πληρωμή-εκπτωτικά δελτία-εξαγορά πόντων ανταμοιβής τακτικών πελατών και οι κατασκευαστές διατάξεων ανάγνωσης PoS ανέφεραν ότι αυτές οι προδιαγραφές κατόχου μπορούν να συνυπάρχουν σε διατάξεις ανάγνωσης PoS για διαφορετικά κινητά πορτοφόλια (28).

(97) Τον Μάιο του 2010, ξεκίνησε στη Γαλλία το σχέδιο Cityzi για διαλειτουργικές εμπορικές υπηρεσίες που συνδυάζουν συστήματα έκδοσης εισιτηρίων για μέσα μεταφοράς, ασφαλείς κινητές πληρωμές, ορισμένα σχέδια λιανικής και άλλες τουριστικές υπηρεσίες σε κινητές τηλεφωνικές χειροσυσκευές. Περισσότερες από 1 εκατομμύριο κινητές τηλεφωνικές χειροσυσκευές NFC χρησιμοποιούν σήμερα αυτή την υπηρεσία. Στη διάρκεια της πειραματικής εφαρμογής, φαίνεται ότι το ισχύον πρότυπο ή ισχύουσα προδιαγραφή GlobalPlatform για τις συνδέσεις μεταξύ του TSM και της διαχείρισης των ΣΑ δεν ήταν αρκετά σαφείς, για παράδειγμα όσον αφορά τις κάρτες ανταμοιβής τακτικών πελατών. Συνεπώς, η Association Française Sans Contact Mobile δημιούργησε νέα πρότυπα ή νέες προδιαγραφές για την επίλυση του ζητήματος. (29) Τα εν λόγω πρότυπα ή προδιαγραφές βρίσκονται σήμερα υπό συζήτηση και έγκριση από την GlobalPlatform και περιλαμβάνονται επίσης στο σχέδιο GSMA Fast track (ταχείας διαδικασίας).

(98) Βάσει των προαναφερομένων, συνάγεται το συμπέρασμα ότι πιθανότατα τα κοινοποιούντα μέρη δεν θα είναι σε θέση να δημιουργήσουν de facto πρότυπα και προδιαγραφές που δεν θα μπορεί να χρησιμοποιήσει κανείς άλλος συμμετέχων στην αγορά, αποκλείοντας τοιουτοτρόπως ουσιαστικά ανταγωνιστές προμηθευτές κινητών πορτοφολιών.

Εκτίμηση του εμπορικού αποκλεισμού

Εισαγωγή

(99) Για το σκοπό της απόφασης, η Επιτροπή θεωρεί τον «εμπορικό αποκλεισμό» ως στρατηγική που βασίζεται στην ικανότητα και στο κίνητρο των κοινοποιούντων μερών να αποκλείουν ανταγωνιστές προμηθευτές κινητών πορτοφολιών χρησιμοποιώντας μέσα εμπορικού παρά τεχνικού χαρακτήρα. Συνεπώς, ο εμπορικός αποκλεισμός εφαρμόζεται κυρίως έμμεσα (30), επί παραδείγματι κατόπιν διαπραγμάτευσης με τρίτους, όπως ΚΑΕ, με σκοπό να τους παροτρύνει να λάβουν εμπορικά μέτρα που μπορεί να αποκλείσουν ή να παρεμποδίσουν ανταγωνιστές προμηθευτές κινητών πορτοφολιών ή με την παροχή κινήτρων σε τρίτους όπως ανεξάρτητοι έμποροι λιανικής στην αγορά κινητών τηλεφωνικών χειροσυσκευών που συνδυάζονται με το κινητό πορτοφόλι της JV Co έναντι κινητών τηλεφωνικών χειροσυσκευών που περιλαμβάνουν ανταγωνιστικά κινητά πορτοφόλια.

(100) Η Επιτροπή εξέτασε κατά πόσο μία στρατηγική εμπορικού αποκλεισμού μπορεί να εφαρμοστεί από ένα και μόνο κοινοποιούν μέρος για λογαριασμό του, ανεξαρτήτως των υπόλοιπων κοινοποιούντων μερών, ή κατά πόσο υπό οποιοδήποτε δυνητικό σενάριο αποκλεισμού τα κοινοποιούντα μέρη θα βασίζονται σε κοινή (ή συλλογική) εφαρμογή μιας στρατηγικής αποκλεισμού.

(101) Για να καταστεί αντιληπτό κατά πόσο τα κοινοποιούντα μέρη θα έχουν την εμπορική ικανότητα να αποκλείουν ουσιαστικά ανταγωνιστές προμηθευτές κινητών πορτοφολιών, η Επιτροπή εξέτασε την αλυσίδα εφοδιασμού της κινητής τηλεφωνίας. Οι ακόλουθοι είναι οι βασικοί συμμετέχοντες στην αλυσίδα εφοδιασμού: α) ΚΑΕ, υπεύθυνοι για τις προδιαγραφές εξοπλισμού και λογισμικού των κινητών τηλεφωνικών χειροσυσκευών που διατίθενται στους εμπόρους λιανικής· β) Σχεδιαστές OS που εφοδιάζουν με λογισμικό τους ΚΑΕ και συνήθως θέτουν τις ελάχιστες απαιτήσεις εξοπλισμού και ελέγχουν ποιες εφαρμογές ενδείκνυνται για τα OS τους ή/και τα σημαντικότερα ηλεκτρονικά καταστήματα εφαρμογών από τα οποία μπορούν να τηλεφορτωθούν οι εφαρμογές· γ) M(V)NO ως πάροχοι ραδιοχρόνου· δ) Έμποροι λιανικής πώλησης κινητών τηλεφωνικών χειροσυσκευών και ραδιοχρόνου, και άμεσοι δίαυλοι πωλήσεων M(V)NO και ανεξάρτητοι έμποροι λιανικής.

(102) Η Επιτροπή αναλύει, για κάθε διαδρομή εμπορικού αποκλεισμού, κατά πόσο τα κοινοποιούντα μέρη έχουν την ικανότητα και το κίνητρο να συμμετέχουν σε κοινή εμπορική στρατηγική αποκλεισμού. Επιπλέον, η Επιτροπή έχει αναλύσει κατά πόσο τα κοινοποιούντα μέρη από κοινού με τράπεζες έχουν την ικανότητα και το κίνητρο να αποκλείουν ουσιαστικά λύσεις εξωτραπεζικής πληρωμής.

Εμπορική πίεση σε ΚΑΕ ώστε να μην εγκαθιστούν ή να αποκλείουν προεγκατεστημένο ενσωματωμένο ΣΑ

(103) Η Επιτροπή εξέτασε κατά πόσο τα κοινοποιούντα μέρη θα έχουν την ικανότητα και το κίνητρο να ασκήσουν εμπορικές πιέσεις σε ΚΑΕ ώστε να μην εγκαθιστούν ενσωματωμένο ΣΑ στα μοντέλα κινητών τηλεφωνικών χειροσυσκευών τους, ή να αποκλείουν προεγκατεστημένο ενσωματωμένο ΣΑ. Η Επιτροπή εξέτασε την εμπορική επιρροή των κοινοποιούντων μερών σε σχέση με κινητές τηλεφωνικές χειροσυσκευές προερχόμενες από τα κοινοποιούντα μέρη καθαυτά προς διανομή μέσω των διαύλων άμεσων πωλήσεών τους και επίσης σε σχέση με κινητές τηλεφωνικές χειροσυσκευές «vanilla» προερχόμενες από ανεξάρτητους εμπόρους λιανικής.

(104) Ορισμένοι ΚΑΕ απάντησαν στις ερωτήσεις της Επιτροπής στη διάρκεια της έρευνας αγοράς ότι οι ΜΝΟ επιδιώκουν ορισμένες φορές να αγοράζουν συγκεκριμένη «παραλλαγή του φορέα εκμετάλλευσης» (operator variant) δεδομένης κινητής τηλεφωνικής χειροσυσκευής που πωλείται στους ίδιους διαύλους λιανικής πώλησης των ΜΝΟ. Έτσι, ορισμένα χαρακτηριστικά μπορεί να διαφέρουν στην τηλεφωνική κινητή χειροσυσκευή «παραλλαγή του φορέα εκμετάλλευσης», ανάλογα με τις επιθυμίες του ΜΝΟ ως προς τα χαρακτηριστικά που χρειάζεται να υποστηριχθούν από την κινητή τηλεφωνική χειροσυσκευή και που επιθυμούν να υποστηρίξουν ως εκ των προτέρων τηλεφορτωμένο περιεχόμενο. Ωστόσο, τα χαρακτηριστικά αυτά (όπως ενσωματωμένο ΣΑ) θα είναι διαθέσιμα στην κινητή τηλεφωνική χειροσυσκευή ανοικτής αγοράς «παραλλαγή vanilla» η οποία θα διατίθεται σε ανεξάρτητους εμπόρους λιανικής, υπό τον όρο της τεχνικής πιστοποίησης από ΜΝΟ. Αυτή η τεχνική πιστοποίηση παρέχεται από ΜΝΟ σε όλες τις κινητές τηλεφωνικές χειροσυσκευές που είναι τεχνικά συμβατές τμε το δίκτυό του και δεν επηρεάζονται από εμπορικές παραμέτρους. Αυτό αποδεικνύεται από το γεγονός ότι κινητές τηλεφωνικές χειροσυσκευές με χρήση τεχνολογίας NFC και ενσωματωμένο ΣΑ (που μπορεί να φέρει ανταγωνιστικό κινητό πορτοφόλι) διατίθενται ήδη ευρέως από τα κοινοποιούντα μέρη καθώς και από τους ανεξάρτητους εμπόρους λιανικής στο Ηνωμένο Βασίλειο. Αξιοσημείωτη εξαίρεση αποτελεί η Apple που δεν προσφέρει «παραλλαγές του φορέα εκμετάλλευσης».

(105) Σε αυτή τη βάση, τα κοινοποιούνται μέρη μπορούν θεωρητικά να ζητήσουν από ΚΑΕ να αφαιρέσουν ή να αποκλείσουν προεγκατεστημένα ενσωματωμένα ΣΑ στις κινητές τηλεφωνικές χειροσυσκευές που προορίζονται για τον απευθείας δίαυλο λιανικής πώλησης με το δικό τους σήμα. Ωστόσο, οι προμηθευτές OS ή οι πλήρως καθετοποιημένοι ΚΑΕ μπορούν να αναλάβουν αμυντικές στρατηγικές έναντι μιας τέτοιας απόπειρας αποκλεισμού. Οι προμηθευτές OS συμμετέχουν πολύ νωρίτερα από τους ΜΝΟ στη διαδικασία ανάπτυξης κινητής τηλεφωνικής χειροσυσκευής και αυτό περιορίζει το βαθμό της επιρροής που έχουν τα κοινοποιούντα μέρη στις προδιαγραφές κινητών τηλεφωνικών χειροσυσκευών σε σύγκριση με τους προμηθευτές OS. Ένας προμηθευτής OS που προβλέπει ένα τέτοιο αίτημα εκ μέρους των κοινοποιούντων μερών μπορεί να προσπαθήσει να επηρεάσει έγκαιρα τις προδιαγραφές κινητών τηλεφωνικών χειροσυσκευών των ΚΑΕ καθιστώντας υποχρεωτικό οποιαδήποτε επώνυμη κινητή τηλεφωνική χειροσυσκευή OS να φέρει λειτουργικό ενσωματωμένο ΣΑ στην κινητή τηλεφωνική χειροσυσκευή. Αυτό θα μπορούσε να ισχύει ειδικότερα για την Google, τη οποίας ο έλεγχος επί του Android τής παρέχει ισχυρή θέση σε πιθανές διαπραγματεύσεις με ΚΑΕ (31). Η θέση της Google στην αγορά εφοδιασμού τηλεφωνικών χειροσυσκευών καθίσταται διαρκώς πιο σημαντική καθώς η αναλογία των πωλήσεων των κινητών τηλεφωνικών χειροσυσκευών που χρησιμοποιούν Android έχει αυξηθεί σημαντικά με την πάροδο του χρόνου. Την περίοδο 2010-2011, οι κινητές τηλεφωνικές χειροσυσκευές Android στο Ηνωμένο Βασίλειο αύξησαν το μερίδιό τους από κατώτερο του 5 % σε περίπου 40 %. Πλήρως καθετοποιημένοι ΚΑΕ που θα πρόσφεραν πορτοφόλι ανταγωνιστικό του ενσωματωμένου ΣΑ θα μπορούσαν επίσης να διασφαλίσουν ότι ο εξοπλισμός της κινητής τηλεφωνικής χειροσυσκευής ήταν πλήρως συμβατός με τη λειτουργία του δικού τους κινητού πορτοφολιού (32).

(106) Επιπλέον, οποιαδήποτε ικανότητα εμπορικού αποκλεισμού βάσει τεχνικού αποκλεισμού ή αδρανοποίησης του ενσωματωμένου ΣΑ θα ήταν, σε κάθε περίπτωση, περιορισμένου εύρους και τουλάχιστον μερικώς αναποτελεσματική. Η εμπορική ικανότητα των κοινοποιούντων μερών να θέσουν φραγή ή να αδρανοποιήσουν τα προεγκατεστημένα ενσωματωμένα ΣΑ θα οδηγούσε απλώς σε μερικό αποκλεισμό των ανταγωνιστικών κινητών πορτοφολιών καθώς τα κοινοποιούντα μέρη δεν θα είχαν την ικανότητα και τα κίνητρα να αποκλείσουν ουσιαστικό τον έμμεσο δίαυλο λιανικής ή να αποκλείσουν πορτοφόλια που βρίσκονται στις κινητές τηλεφωνικές χειροσυσκευές της Apple, εάν η Apple αποφασίσει να εισέλθει στη συγκεκριμένη αγορά. Ανεξάρτητοι έμποροι λιανικής κατέχουν ισχυρή θέση στην αγορά με μερίδιο αγοράς που φθάνει το 49 % και με 41 % του αριθμού των καταστημάτων λιανικής πώλησης στο Ηνωμένο Βασίλειο. Σύμφωνα με έκθεση της Mintel (33), η Phones 4U και η Carphone Warehouse έχουν συλλογικά 1 258 καταστήματα. Αυτό συγκρίνεται με την Everything Everywhere με 672 καταστήματα, την Telefónica με 450 καταστήματα και την Vodafone με 365 καταστήματα. Η Three UK έχει άλλα 300 καταστήματα στο Ηνωμένο Βασίλειο.

(107) Συνεπώς, η Επιτροπή καταλήγει στο συμπέρασμα ότι η εμπορική ικανότητα των κοινοποιούντων μερών να αποκλείουν ουσιαστικά ανταγωνιστές ασκώντας εμπορική πίεση σε ΚΑΕ για να αποκλείουν ή να απενεργοποιούν το προεγκατεστημένο ενσωματωμένο ΣΑ θα οδηγούσε το πολύ σε μερικό αποκλεισμό (εξαιρουμένων των κινητών τηλεφωνικών χειροσυσκευών Apple και των έμμεσων πωλητών λιανικής). Επιπλέον, αυτό μπορεί να αποτύχει συνολικά εάν οι προμηθευτές OS ήταν σε θέση να εφαρμόσουν αποτελεσματικές αμυντικές στρατηγικές που θα παρεμπόδιζαν τα κοινοποιούντα μέρη από το να αποκλείσουν τη λειτουργία ενσωματωμένων ΣΑ.

(108) Το γεγονός ότι η στρατηγική εμπορικού αποκλεισμού που βασίζεται σε μη εγκατεστημένα ή αποκλεισμένα ενσωματωμένα ΣΑ οδηγεί μόνο σε μερικό αποκλεισμό, περιορίζει σημαντικά την αποτελεσματικότητα και –ακόμα και αν χρησιμοποιηθεί- μειώνει σημαντικά τα κίνητρα εφαρμογής μιας τέτοιας στρατηγικής, εφόσον τα πρόσθετα οφέλη από τον αποκλεισμό θα είναι περιορισμένα. Αυτό ενισχύεται από την έντονη ασυμμετρία που υπάρχει μεταξύ των προσδοκώμενων κερδών της JV Co και των κερδών στην λιανική αγορά κινητής τηλεφωνίας, όπως τονίζουν τα κοινοποιούντα μέρη. Ειδικότερα, τα ακαθάριστα κέρδη των κοινοποιούντων μερών για τις λιανικές δραστηριότητες κινητής τηλεφωνίας (συμπεριλαμβανομένων των κερδών διασύνδεσης, και του καθαρού κόστους απόκτησης πελατείας) είναι χονδρικά περίπου […]* φορές υψηλότερο από τα αναμενόμενα κέρδη της JV Co μετά την αρχική περίοδο αύξησής τους (34).

(109) Επιπλέον, τα κοινοποιούντα μέρη έχουν επίσης καταδείξει ότι οι όροι του ανταγωνισμούς στις αγορές διαφήμισης και στις αγορές ανάλυσης δεδομένων διαφέρουν σημαντικά από εκείνους της χονδρικής αγοράς χονδρικής κινητών πορτοφολιών. Επιπλέον, έσοδα και κέρδη από αυτές τις δύο δραστηριότητες δεν συνδέονται άμεσα με τις δραστηριότητες συναλλαγών της JV Co, και δεν θα επηρεάζονταν άμεσα από μία στρατηγική που αποκλείει φορείς εκμετάλλευσης κινητών πορτοφολιών.

(110) Επιπλέον, η αρνητική αντίδραση των καταναλωτών στην υποβάθμιση των προσφορών ανταγωνιστικών κινητών πορτοφολιών αποτελεί τον πρωταρχικό μηχανισμό μέσω του οποίου ο εμπορικός αποκλεισμός θα οδηγούσε σε ζημίες στην λιανική αγορά κινητής τηλεφωνίας. Και το σημαντικότερο, οι ανταγωνιστές θα μπορούσαν να εφαρμόσουν αμυντικές στρατηγικές με σκοπό την ενίσχυση της αρνητικής αντίδρασης των καταναλωτών. Αυτές οι αμυντικές στρατηγικές θα καθιστούσαν τα ανταγωνιστικά κινητά πορτοφόλια ελκυστικά για πελάτες αυξάνοντας τοιουτοτρόπως το κόστος του αποκλεισμού.

(111) Οι παράγοντες αυτοί, συνεκτιμούμενοι, έχουν την έννοια ότι ο εμπορικός αποκλεισμός θα συνδεόταν με σημαντικά κίνητρα για κάθε κοινοποιούν μέρος να παρεκκλίνει από τη συμπεριφορά του, έτσι ώστε να αποφύγει τυχόν αρνητική αντίδραση των καταναλωτών στον υποβιβασμό της κινητής προσφοράς του, και να αποκτήσει πλεονέκτημα έναντι των άλλων κοινοποιούντων μερών που θα συμμετείχαν στον αποκλεισμό. Κάθε κοινοποιούν μέρος που παρεκκλίνει από τον αποκλεισμό θα απόφευγε επίσης απώλεια μεριδίου αγοράς στους M(V)NO εκτός της JV Co.

(112) Συνολικά, φαίνεται πολύ πιθανό τουλάχιστον ένα από τα κοινοποιούντα μέρη να έχει μονομερές κίνητρο να παρεκκλίνει από οποιαδήποτε κοινή στρατηγική εμπορικού αποκλεισμού που βασίζεται στην άσκηση πιέσεων σε ΚΑΕ ώστε να αποκλείσουν το προεγκατεστημένο ενσωματωμένο ΣΑ. Αυτό θα υπονόμευε μία κοινή στρατηγική εμπορικού αποκλεισμού.

(113) Όσον αφορά μία κοινή στρατηγική αποκλεισμού βασισμένη στον σιωπηρό και συνεχή συντονισμό μεταξύ των κοινοποιούντων μερών, είναι απίθανο να πληρούνταν στην περίπτωση εμπορικού αποκλεισμού όλοι οι όροι που αναφέρονται στην απόφαση Airtours (35).

(114) Κατ’ αρχάς, ο συντονισμένος εμπορικός αποκλεισμός θα ήταν περίπλοκο να εφαρμοστεί δεδομένου ότι εξαρτάται από την έκβαση των διμερών διαπραγματεύσεων μεταξύ κάθε κοινοποιούντος μέρους και τρίτων οι οποίες είναι εμπιστευτικού χαρακτήρα και εξαρτώνται από τη διαπραγματευτική ισχύ του κάθε διαπραγματευόμενου μέρους.

(115) Δεύτερον, ο συντονισμένος αποκλεισμός μπορεί να μην είναι εσωτερικά σταθερός, εφόσον τα μονομερή οφέλη από την παρέκκλιση μπορεί να υπερβαίνουν το κόστος της επιβολής κυρώσεων μετά την αποτυχία του συντονισμένου αποτελέσματος. Δεδομένης της σημαντικής ασυμμετρίας μεταξύ των κερδών λιανικής πώλησης της κινητής τηλεφωνίας και των προσδοκώμενων κερδών της JV Co στις δραστηριότητες συναλλαγών, η απειλή επιβολής κυρώσεων μπορεί να μην επαρκεί για να αντισταθμίσει το κίνητρο παρέκκλισης. Επιπλέον, παρεκκλίσεις από τον συντονισμό πιθανόν να ανιχνεύονταν μόνο με χρονική υστέρηση στη συγκεκριμένη αγορά, εφόσον οι εμπορικές διαπραγματεύσεις είναι εμπιστευτικού χαρακτήρα και η παρέκκλιση θα ανιχνευόταν αφότου η κινητή τηλεφωνική χειροσυσκευή εμφανιστεί στην αγορά. Αυτό θα υπονόμευε περαιτέρω την αποτελεσματικότητα οποιουδήποτε μηχανισμού επιβολής κυρώσεων, καθιστώντας ακόμα δυσκολότερη τη διατήρηση αθέμιτης συμφωνίας

(116) Συνολικά, βάσει της παραπάνω ανάλυσης, η Επιτροπή καταλήγει στο συμπέρασμα ότι ιδιαίτερα απίθανο τα κοινοποιούντα μέρη να έχουν την ικανότητα και το κίνητρο να εφαρμόσουν κοινή στρατηγική αποκλεισμού που θα συνεπαγόταν την άσκηση εμπορικών πιέσεων σε ΚΑΕ ώστε να αποκλείσουν προεγκατεστημένο ενσωματωμένο ΣΑ που μπορεί να υποστηρίζει ανταγωνιστικό κινητό πορτοφόλι.

Επιρροή σε σχεδιαστές OS ή ΚΑΕ ώστε να αποκλείσουν εφαρμογές κινητού πορτοφολιού

(117) Η Επιτροπή εξέτασε κατά πόσον τα κοινοποιούντα μέρη θα έχουν την ικανότητα και το κίνητρο να επηρεάζουν σχεδιαστές OS ή ΚΑΕ ώστε να αποκλείουν την εκ των προτέρων τηλεφόρτωση, ή να αφαιρούν, εφαρμογών κινητού πορτοφολιού σε κινητές τηλεφωνικές χειροσυσκευές.

(118) Ορισμένοι από τους απαντώντες στα ερωτήματα που ανέκυψαν κατά τη διάρκεια της έρευνας αγοράς τόνισαν τη σημασία της εκ των προτέρων τηλεφόρτωσης μιας εφαρμογής και επισήμαναν ότι τα κοινοποιούντα μέρη μπορούν να επηρεάσουν το σημείο όπου βρίσκεται συγκεκριμένη εφαρμογή στην οθόνη χειροσυσκευής στις δικές τους κινητές τηλεφωνικές χειροσυσκευές του τύπου «παραλλαγή του φορέα εκμετάλλευσης».

(119) Ωστόσο, ανταγωνιστές προμηθευτές κινητών πορτοφολιών θα ήταν σε θέση να λάβουν αντίμετρα, προωθώντας την τοποθέτηση των κινητών πορτοφολιών τους σε εξέχουσα θέση στο ηλεκτρονικό κατάστημα εφαρμογών. Επιπλέον, οι προμηθευτές OS θα μπορούσαν επίσης να συνδέσουν την εφαρμογή κινητού πορτοφολιού με το OS εν αναμονή των αιτημάτων προς ΚΑΕ. Ειδικότερα, μία αμυντική στρατηγική τέτοιου είδους μπορεί να εφαρμοστεί από την Google, η οποία, επί παραδείγματι, έχει την ικανότητα να επηρεάζει επιλογές λογισμικού μέσω των συμφωνιών διανομής κινητών εφαρμογών που έχει συνάψει με ΚΑΕ και οι οποίες ορίζουν ποιες από την ακολουθία κινητών εφαρμογών της Google τηλεφορτώνονται εκ των προτέρων σε κινητή τηλεφωνική χειροσυσκευή. Η δυνητική αποτελεσματικότητα μιας τέτοιας εφαρμογής αντανακλάται επίσης στην επιρροή που έχει σήμερα η Google στην αγορά κινητών OS.

(120) Συνολικά, δεδομένης της περιορισμένης αποτελεσματικότητας του εμπορικού αποκλεισμού που βασίζεται στην άσκηση πιέσεων σε ΚΑΕ να μην εγκαθιστούν ή να αποκλείουν το προεγκατεστημένο ενσωματωμένο ΣΑ και της ισχύος των αμυντικών στρατηγικών από ανταγωνιστές προμηθευτές κινητών πορτοφολιών, είναι απίθανο τα κοινοποιούντα μέρη να έχουν την εμπορική ικανότητα για εμπορικό αποκλεισμό μέσω του αποκλεισμού εφαρμογών ανταγωνιστικού κινητού πορτοφολιού.

(121) Τα περισσότερα από τα επιχειρήματα κινήτρων που εφαρμόζονται στην πρώτη στρατηγική εμπορικού αποκλεισμού που εξετάσαμε στο παρόν κεφάλαιο σχετικά με τον αποκλεισμό μέσω της άσκησης πιέσεων σε ΚΑΕ να μην εγκαθιστούν ή να αποκλείουν το προεγκατεστημένο ενσωματωμένο ΣΑ εφαρμόζονται επίσης σε εμπορική στρατηγική βασισμένη στην άσκηση επιρροής σε OS ή ΚΑΕ προκειμένου να αποκλείουν κινητά πορτοφόλια.

(122) Συνολικά, βάσει της παραπάνω ανάλυσης, η Επιτροπή καταλήγει στο συμπέρασμα ότι είναι ιδιαίτερα απίθανο τα κοινοποιούντα μέρη να έχουν την ικανότητα και το κίνητρο να εφαρμόσουν κοινή στρατηγική αποκλεισμού η οποία θα βασίζεται στην άσκηση επιρροής σε σχεδιαστές OS ή ΚΑΕ προκειμένου να αποκλείουν ή να αφαιρούν εφαρμογές κινητού πορτοφολιού.

Μειονεκτική θέση ή διαγραφή από τον κατάλογο των κινητών τηλεφωνικών χειροσυσκευών που περιέχουν ανταγωνιστικά κινητά πορτοφόλια

(123) Η Επιτροπή εξέτασε κατά πόσο τα κοινοποιούντα μέρη θα έχουν την ικανότητα και το κίνητρο να θέσουν σε μειονεκτική θέση ή να διαγράψουν από τον κατάλογο τις κινητές τηλεφωνικές χειροσυσκευές που μπορούν να υποστηρίξουν ανταγωνιστικά πορτοφόλια.

(124) Δεδομένου ότι οι διαγραμμένες από τον κατάλογο ή οι ευρισκόμενες σε μειονεκτική θέση κινητές τηλεφωνικές χειροσυσκευές που μπορεί να περιέχουν ανταγωνιστικά κινητά πορτοφόλια θα έχουν εναλλακτική πορεία στην αγορά μέσω των ανεξάρτητων εμπόρων λιανικής, οι ΜΝΟ που διαγράφουν από τον κατάλογο ή θέτουν σε μειονεκτική θέση κινητές τηλεφωνικές χειροσυσκευές που περιέχουν ανταγωνιστικά κινητά πορτοφόλια στο δικό τους δίκτυο λιανικής θα αποκλείουν μόνο μερικώς την αγορά. Επιπροσθέτως, μια τέτοια στρατηγική θα έχει υψηλό εμπορικό κόστος. Οι ανταγωνιστές μπορούν να εφαρμόσουν αμυντικές στρατηγικές που θα καταστήσουν ανταγωνιστικά κινητά πορτοφόλια ελκυστικά σε πελάτες, πράγμα που αυξάνει το κόστος αποκλεισμού.

(125) Η διαγραφή από τον κατάλογο κινητών τηλεφωνικών χειροσυσκευών που φέρουν ανταγωνιστικά κινητά πορτοφόλια συνεπάγεται ότι αυτές οι κινητές τηλεφωνικές χειροσυσκευές δεν θα διατίθενται πλέον στον άμεσο δίαυλο λιανικής που ελέγχουν τα κοινοποιούντα μέρη. Θέτοντας σε μειονεκτική θέση κινητές τηλεφωνικές χειροσυσκευές που φέρουν ανταγωνιστικά κινητά πορτοφόλια θα παρατηρείτο μία πιο επιδέξια μορφή αποκλεισμού βασισμένη στη μείωση των επιδοτήσεων που καταβάλλονται για τις εν λόγω κινητές τηλεφωνικές χειροσυσκευές στον άμεσο δίαυλο λιανικής που ελέγχουν τα κοινοποιούντα μέρη.

(126) Τα περισσότερα από τα επιχειρήματα των κινήτρων που περιλαμβάνονται στο κεφάλαιο που εξετάζει τη στρατηγική αποκλεισμού η οποία βασίζεται στην άσκηση εμπορικών πιέσεων σε ΚΑΕ προκειμένου να μην εγκαταστήσουν ή να αποκλείσουν το προεγκατεστημένο ενσωματωμένο ΣΑ εφαρμόζονται επίσης σε στρατηγική εμπορικού αποκλεισμού η οποία βασίζεται στη μειονεκτική θέση ή στη διαγραφή από τον κατάλογο κινητών τηλεφωνικών χειροσυσκευών.

(127) Υπό το πρίσμα της παραπάνω ανάλυσης, η Επιτροπή καταλήγει στο συμπέρασμα ότι είναι ιδιαίτερα απίθανο τα κοινοποιούντα μέρη να έχουν την ικανότητα και το κίνητρο να εφαρμόσουν κοινή στρατηγική αποκλεισμού η οποία θα βασίζεται στη μειονεκτική θέση ή στη διαγραφή από τον κατάλογο κινητών τηλεφωνικών χειροσυσκευών.

Παροχή κινήτρων σε ανεξάρτητους εμπόρους λιανικής ώστε να πωλούν κινητές τηλεφωνικές χειροσυσκευές που δεν περιέχουν ανταγωνιστικά κινητά πορτοφόλια ή να θέτουν ορισμένες προεπιλεγμένες ρυθμίσεις που ευνοούν το κινητό πορτοφόλι των κοινοποιούντων μερών

(128) Η Επιτροπή εξέτασε κατά πόσο τα κοινοποιούντα μέρη θα έχουν την ικανότητα και το κίνητρο να προτρέπουν ανεξάρτητους εμπόρους λιανικής να πωλούν κινητές τηλεφωνικές χειροσυσκευές που δεν περιέχουν ανταγωνιστικά κινητά πορτοφόλια ή να θέτουν ορισμένες προεπιλεγμένες ρυθμίσεις που ευνοούν το κινητό πορτοφόλι των κοινοποιούντων μερών.

(129) Προκειμένου να ακολουθηθεί προσεκτική προσέγγιση όσον αφορά μία στρατηγική εμπορικού αποκλεισμού βασισμένη στην παροχή κινήτρων σε ανεξάρτητους εμπόρους λιανικής ώστε να πωλούν κινητές χειροσυσκευές που δεν περιέχουν ανταγωνιστικά κινητά πορτοφόλια ή να θέτουν ορισμένες προεπιλεγμένες ρυθμίσεις που ευνοούν το κινητό πορτοφόλι των κοινοποιούντων μερών, η Επιτροπή εκτιμά αυτή τη στρατηγική αποκλεισμού σε συνδυασμό με μία από τις τρεις στρατηγικές που εξετάστηκαν παραπάνω (αποκλεισμός του άμεσου διαύλου λιανικής που ελέγχεται από τα κοινοποιούντα μέρη).

(130) Σε αντίθεση με την περίπτωση στρατηγικών αποκλεισμού στοχοθετημένων στον άμεσο δίαυλο λιανικής, τα κοινοποιούντα μέρη θα έχουν μία πιο περιορισμένη ικανότητα να αποκλείουν εμπορικά τους ανταγωνιστές τους μέσω παροχής κινήτρων σε ανεξάρτητους εμπόρους λιανικής. Αν και τα κοινοποιούντα μέρη μπορεί να είναι σε θέση να παρέχουν κίνητρα σε ανεξάρτητους εμπόρους λιανικής καθώς χορηγούν ήδη προμήθειες και […]* επιδοτήσεις σε αυτούς (ακόμα και αν αυτές τείνουν σαφώς να μην αφορούν μόνο τηλεφωνικές χειροσυσκευές), οι ΚΑΕ και οι προμηθευτές OS χορηγούν επίσης επιλεκτικές εμπορικές επιδοτήσεις σε ανεξάρτητους εμπόρους λιανικής και μπορούν να εφαρμόσουν παράλληλη αμυντική στρατηγική προκειμένου να παράσχουν κίνητρα για την πώληση κινητών τηλεφωνικών χειροσυσκευών που δεν περιέχουν ανταγωνιστικό ηλεκτρονική πορτοφόλι στην ανοικτή αγορά. Ειδικότερα, η Επιτροπή θεωρεί ότι δυνητικός εισερχόμενος στην αγορά κινητών πορτοφολιών μπορεί να συνάψει συμφωνίες για καταμερισμό των εσόδων με ΚΑΕ προκειμένου να διασφαλίσει ότι οι τηλεφωνικές χειροσυσκευές είναι εφοδιασμένες με ενσωματωμένα ΣΑ. Στο περιθώριο, δεν είναι εμφανείς οι λόγοι για τους οποίους τα κοινοποιούντα μέρη θα αντιμετωπίσουν μεγαλύτερο κίνητρο από τους ΚΑΕ ή τους προμηθευτές OS να επιδοτούν συγκεκριμένες κινητές τηλεφωνικές χειροσυσκευές προκειμένου να αποκλείσουν την αγορά κινητών πορτοφολιών.

(131) Συνεπώς, ενώ τα κοινοποιούντα μέρη δεν θα έχουν κάποια εμπορική ικανότητα για να παρέχουν κίνητρα σε ανεξάρτητους εμπόρους λιανικής ώστε να πωλούν κινητές χειροσυσκευές που δεν περιέχουν ανταγωνιστικά κινητά πορτοφόλια ή να θέτουν ορισμένες προεπιλεγμένες ρυθμίσεις που ευνοούν το κινητό πορτοφόλι των κοινοποιούντων μερών, η αποτελεσματικότητα μιας τέτοιας στρατηγικής μπορεί να περιοριστεί σημαντικά από παρεμφερείς αμυντικές στρατηγικές τρίτων.

(132) Ορισμένα από τα επιχειρήματα περί κινήτρων που διατυπώθηκαν στα προηγούμενα κεφάλαια τα οποία εξετάζουν τις λοιπές στρατηγικές εμπορικού αποκλεισμού ισχύουν επίσης και για στρατηγική εμπορικού αποκλεισμού βασισμένη στην παροχή κινήτρων σε ανεξάρτητους εμπόρους λιανικής ώστε να πωλούν κινητές χειροσυσκευές που δεν περιέχουν ανταγωνιστικά κινητά πορτοφόλια ή να θέτουν ορισμένες προεπιλεγμένες ρυθμίσεις που ευνοούν το κινητό πορτοφόλι των κοινοποιούντων μερών.

(133) Προκειμένου να επιτευχθεί αποτελεσματικός αποκλεισμός ανταγωνιστικών προσφορών στον έμμεσο δίαυλο διανομής, τα κοινοποιούντα μέρη θα πρέπει να καταβάλλουν σημαντικό κόστος προκειμένου να ξεπερνούν την προσφορά των ΚΑΕ ή των προμηθευτών OS για να αποκτήσουν στήριξη από ανεξάρτητους μεταπωλητές. Αυτό θα αύξανε με τη σειρά του σημαντικά το κόστος του αποκλεισμού, ενισχύοντας εκ νέου μονομερή κίνητρα για παρέκκλιση από αυτή τη στρατηγική εμπορικού αποκλεισμού. Συνεπώς, είναι απίθανο μία στρατηγική βασισμένη στον αποκλεισμό μέσω παροχής κινήτρων σε εμπόρους λιανικής ώστε να πωλούν κινητές τηλεφωνικές χειροσυσκευές που δεν περιέχουν ανταγωνιστικά κινητά πορτοφόλια ή να θέτουν ορισμένες προεπιλεγμένες ρυθμίσεις που ευνοούν το κινητό πορτοφόλι των κοινοποιούντων μερών θα οδηγήσει στον αποκλεισμό του έμμεσου διαύλου λιανικής.

Δυνητικός αποκλεισμός λύσεων εξωτραπεζικής πληρωμής

(134) Η Επιτροπή θεωρεί ότι η JV Co δεν θα αλλάξει τίποτα σε σχέση με την ικανότητα και το κίνητρο των τραπεζών να θέσουν σε μειονεκτική θέση τα συστήματα εξωτραπεζικής πληρωμής ως αποτέλεσμα της δημιουργίας της JV Co, σχετικά με σενάριο στο οποίο ο κάθε συμμετέχων θα προσφέρει το δικό του κινητό πορτοφόλι, καθώς οι τράπεζες δεν είναι συμμετέχοντες στην πράξη.

(135) Ως συμπέρασμα, η Επιτροπή θεωρεί ότι είναι ιδιαίτερα απίθανο οι τράπεζες και οι ΜΝΟ να έχουν ευθυγραμμισμένα κίνητρα για τον ουσιαστικό αποκλεισμό συστημάτων εξωτραπεζικών πληρωμών.

Γενικό συμπέρασμα

(136) Η Επιτροπή καταλήγει στο συμπέρασμα ότι είναι απίθανο τα κοινοποιούντα μέρη να έχουν την ικανότητα ή το κίνητρο να προβούν σε εμπορικό αποκλεισμό.

Υπηρεσίες μαζικής αποστολής SMS

(137) Η JV Co θα δραστηριοποιηθεί επίσης ως συλλογέας στην αγορά μαζικής αποστολής μηνυμάτων SMS, που αγοράζει υπηρεσίες εκκίνησης και τερματισμού από τους ΜΝΟ στην αγορά υπηρεσιών μαζικής αποστολής SMS στο Ηνωμένο Βασίλειο.

(138) Η αγορά μεταγενέστερων σταδίων για την χονδρική παροχή υπηρεσιών μαζικής αποστολής μηνυμάτων SMS συνίσταται από δύο βασικά στοιχεία: τη διαβίβαση του μηνύματος από τον αποστολέα (δηλαδή την JV Co ή τον συλλογέα) στο δίκτυο κινητής τηλεφωνίας στο οποίο ο προοριζόμενος δικαιούχος είναι συνδρομητής (το δίκτυο της χώρας προέλευσης) και τη διαβίβαση από το δίκτυο της χώρας προέλευσης στην κινητή τηλεφωνική χειροσυσκευή του δικαιούχου.

(139) Η μαζική αποστολή SMS σε επίπεδο χονδρικής μπορεί να παρασχεθεί μόνον από ΜΝΟ και παρέχεται από όλους τους ΜΝΟ στο Ηνωμένο Βασίλειο σε ανταγωνιστική βάση. Οι συλλογείς συνάπτουν τυπικά συμβάσεις με ένα ΜΝΟ για την παράδοση όλων των μηνυμάτων SMS που αποστέλλουν μαζικά ανεξαρτήτως του δικτύου της χώρας προέλευσης των μεμονωμένων δικαιούχων των μηνυμάτων. Οι ΜΝΟ είναι σε θέση να προσφέρουν αυτή την υπηρεσία, η οποία περιλαμβάνει παράδοση εντός και εκτός δικτύου, λόγω των υποκείμενων ρυθμίσεων διασύνδεσης που εφαρμόζονται μεταξύ των ΜΝΟ για την ανταλλαγή μηνυμάτων SMS.

(140) Η συγκέντρωση απαιτεί υπολογιστή εξοπλισμένο με λογισμικό εκκίνησης μηνυμάτων και σύνδεση με έναν, παγκόσμια συνδεδεμένο, ΜΝΟ που είναι σε θέση να δρομολογεί μηνύματα SMS σε κάθε προορισμό μέσω των υποκείμενων ρυθμίσεων διασύνδεσης του συγκεκριμένου φορέα εκμετάλλευσης με άλλους ΜΝΟ. Οι συλλογείς που δημιουργούν επαρκείς όγκους μηνυμάτων σε συγκεκριμένο δίκτυο για να δικαιολογήσουν την επένδυση ορίζουν τυπικά τις δικές τους ρυθμίσεις διασύνδεσης με μεμονωμένα δίκτυα για την αποστολή μηνυμάτων προς (και από) συνδρομητές κινητής τηλεφωνίας αυτού του δικτύου.

(141) Η Επιτροπή εκτίμησε κατά πόσο η συνδυασμένη θέση των κοινοποιούντων μερών στην χονδρική αγορά μεταγενέστερων σταδίων για μαζική αποστολή SMS θα μπορούσε να οδηγήσει σε ουσιαστικό αποκλεισμό των συλλογέων SMS μαζικής αποστολής που ανταγωνίζονται με την JV Co στη λιανική αγορά μαζικής αποστολής μηνυμάτων SMS μέσω της άρνησης να τερματίζουν μαζική αποστολή SMS που προέρχονται από ανταγωνιστές συλλογείς στα αντίστοιχα δίκτυά τους ή της προσφοράς υψηλότερων ποσοστών τερματισμού στους ανταγωνιστές της JV Co. Η ευρεία πλειοψηφία των συμμετεχόντων θεωρούν ότι τα κοινοποιούντα μέρη θα συνεχίσουν να τους παρέχουν υπηρεσίες τερματισμού της μαζικής αποστολής των SMS.

(142) Λαμβανομένης υπόψη της έρευνας αγοράς, η Επιτροπή θεωρεί ότι είναι απίθανο τα κοινοποιούντα μέρη να έχουν την ικανότητα διάκρισης μεταξύ της μαζικής αποστολής μηνυμάτων SMS από την JV Co και εκείνων που αποστέλλουν οι ανταγωνιστές τους και τα οποία θα πρέπει να τερματίζονται στα δίκτυά τους· συνεπώς, τα κοινοποιούντα μέρη είναι απίθανο να προβούν σε αποκλεισμό.

(143) Επιπλέον, θα είναι δύσκολο να επιτευχθεί συντονισμένος αποκλεισμός. Ειδικότερα, λόγω της έλλειψης διαφάνειας στην χονδρική αγορά και των ταχέως μεταβαλλόμενων μεριδίων αγοράς, θα υπάρχει μόνο πολύ περιορισμένη ικανότητα για τα κοινοποιούντα μέρη να επιτύχουν συμφωνία για τη στρατηγική αποκλεισμού.

(144) Ως συμπέρασμα, η πράξη είναι απίθανο να επιφέρει σημαντική παρακώλυση του αποτελεσματικού ανταγωνισμού σε οποιαδήποτε από τις αγορές που σχετίζονται με τις δραστηριότητες μαζικής αποστολής μηνυμάτων SMS της JV Co.

4.3. Μη οριζόντιες επιπτώσεις — σωρευτικές επιπτώσεις

(145) Η Επιτροπή ανέλυσε το πόσο σημαντικά θα ήταν για ανταγωνιστή M(V)NO να μπορεί να προσφέρει ανταγωνιστικό πορτοφόλι προκειμένου να παραμείνει αξιόπιστος ανταγωνιστής στη λιανική αγορά κινητής τηλεφωνίας.

(146) Οι περισσότεροι από τους συμμετέχοντες στην έρευνα αγοράς προσδοκούν ότι, τουλάχιστον βραχυπρόθεσμα, η παρουσία κινητών πορτοφολιών δεν θα αποτελεί βασικό διαφοροποιητικό παράγοντα για τους καταναλωτές όταν επιλέγουν κινητή τηλεφωνική χειροσυσκευή ή σύμβαση ραδιοχρόνου με ΜΝΟ.

(147) Επιπλέον, ακόμα και αν η ύπαρξη ικανότητας προσφοράς κινητού πορτοφολιού έπρεπε να καταστεί άκρως υποχρεωτικός παράγοντας — ένα επιχείρημα που υποστηρίζει έντονα η Three UK (36) — είναι πιθανό η Three UK να είναι σε θέση να προσφέρει το δικό της κινητό πορτοφόλι σε πελάτες, συμπράττοντας πιθανώς με τρίτους όπως η Google ή χρηματοπιστωτικά ιδρύματα.

(148) Βάσει των προαναφερομένων, συνάγεται το συμπέρασμα ότι πιθανότατα κανένα πρόβλημα ανταγωνισμού δεν προκύπτει από τις σωρευτικές επιπτώσεις που συνεπάγεται η δημιουργία της JV Co

4.4. Οριζόντιες επιπτώσεις

(149) Η Επιτροπή εξέτασε επίσης κατά πόσον η πράξη θα προκαλέσει προβλήματα οριζόντιου ανταγωνισμού. Η εκτίμηση στο παρόν τμήμα χωρίζεται σε δύο μέρη, τα οποία αφορούν αντίστοιχα την χονδρική αγορά παροχής υπηρεσιών πλατφόρμας για κινητό πορτοφόλι και τις αγορές παροχής διαφημιστικών υπηρεσιών μέσω κινητού τηλεφώνου και ανάλυσης δεδομένων. Η πλέον άμεση επίπτωση της συγκέντρωσης θα είναι η απώλεια ανταγωνισμού μεταξύ των εταιρειών που συμμετέχουν στη συγκέντρωση.

Χονδρική αγορά παροχής υπηρεσιών πλατφόρμας για κινητό πορτοφόλι και ασφαλής αποθήκευση

(150) Η JV Co θα είναι ο νεοεισερχόμενος στην αναφαινόμενη χονδρική αγορά παροχής υπηρεσιών πλατφόρμας για κινητό πορτοφόλι. Τα κοινοποιούντα μέρη είναι είτε νεοεισερχόμενοι στην αγορά (για παράδειγμα το προϊόν Orange/Barclaycard Quicktap και το πορτοφόλι Telefónica O2) είτε δυνητικοί εισερχόμενοι. Υπάρχουν επίσης είτε νεοεισερχόμενοι είτε δυνητικοί εισερχόμενοι στην πιθανή αγορά ασφαλούς αποθήκευσης.

(151) Η Επιτροπή διεξήγαγε έρευνα σχετικά με αυτούς τους φραγμούς εισόδου στη συγκεκριμένη αναφαινόμενη αγορά υπηρεσιών πλατφόρμας για κινητό πορτοφόλι και ασφαλούς αποθήκευσης. Έχουν ήδη ανακοινωθεί ορισμένες πρωτοβουλίες σε αρκετές χώρες. Ορισμένες πρωτοβουλίες έχουν ήδη ξεκινήσει στο Ηνωμένο Βασίλειο. Δυνητικοί εισερχόμενοι είναι τράπεζες και χρηματοπιστωτικά ιδρύματα, άλλοι MNO/MVNO (ιδίως η Three UK) και διαδικτυακοί ή OTT παράγοντες της αγοράς όπως η Google και η PayPal. Η Επιτροπή θεωρεί επίσης πιθανή την είσοδο της Apple εφόσον καταστούν ευνοϊκές οι συνθήκες της αγοράς. Εκτός από το ΣΑ που βασίζεται στη SIM, θα διατίθεται επίσης πρόσβαση σε ενσωματωμένα ΣΑ και επίσης σε ΣΑ που περιέχονται σε επιπρόσθετο εξοπλισμό (π.χ. αυτοκόλλητα, θήκες, κ.λπ.). Όπως περιγράφηκε παραπάνω, στα κεφάλαια για τις κάθετες και σωρευτικές επιπτώσεις, τα κοινοποιούντα μέρη δεν θα έχουν ούτε την ικανότητα ούτε το κίνητρο να αποκλείσουν ουσιαστικά εισερχόμενους στη συγκεκριμένη αγορά. Αυτό συνεπάγεται ότι τα κοινοποιούντα μέρη δεν θα είναι σε θέση να εμποδίσουν την είσοδο στην αγορά προγενέστερων σταδίων λιανικής πώλησης κινητών πορτοφολιών.

(152) Στη βάση αυτή, η Επιτροπή καταλήγει στο συμπέρασμα ότι η πράξη ε θα οδηγήσει πιθανόν σε σημαντική παρακώλυση του αποτελεσματικού ανταγωνισμού, καθώς η JV Co μπορεί να αντιμετωπίσει ανταγωνισμό από διάφορους άλλους συμμετέχοντες στην αγορά. Συνεπώς, ακόμα και αν η πράξη εξαλείψει τον δυνητικό ανταγωνισμό μεταξύ των κοινοποιούντων μερών, είναι απίθανο να παρακωλύσει ουσιαστικά τον αποτελεσματικό ανταγωνισμό, καθώς δεν θα είναι σε θέση να εμποδίσει την είσοδο σημαντικών επιχειρήσεων (για παράδειγμα, Google, Apple) στη συγκεκριμένη αναφαινόμενη αγορά και τον αποτελεσματικό ανταγωνισμό με την JV Co.

Υπηρεσίες ανάλυσης δεδομένων

(153) Επί του παρόντος κανένα από τα κοινοποιούντα μέρη δεν δραστηριοποιείται μεμονωμένα στις υπηρεσίες ανάλυσης δεδομένων όσον αφορά διαδικτυακές και μη διαδικτυακές υπηρεσίες διαφήμισης και συναλλαγών. Η JV Co θα δραστηριοποιηθεί στην παροχή υπηρεσιών ανάλυσης δεδομένων στο Ηνωμένο Βασίλειο όσον αφορά διαδικτυακές και μη διαδικτυακές συναλλαγές και διαφήμιση, παρέχοντας ανάλυση εκθέσεων, ανάλυση επιχειρηματικής εξέλιξης και ανάλυση των προγραμμάτων ανταμοιβής καλών πελατών.

(154) Η JV Co θα παρέχει στοιχεία και για τους τρεις τύπους υπηρεσιών ανάλυσης δεδομένων. Ωστόσο, η JV Co δεν θα παρέχει το λογισμό ανάλυσης δεδομένων (37), αλλά θα παρέχει ανάλυση των τάσεων στον παγκόσμιο ιστό που επίσης παρέχουν αυτές οι εταιρείες. Ομοίως, η JV Co δεν θα πωλεί αμιγή δεδομένα (όπως κάνει η BlueKai ή η Experian), αλλά αντ’ αυτού θα πωλεί τις πληροφορίες που παράγουν οι υπηρεσίες εφαρμοσμένης ανάλυσης.

(155) Οι πληροφορίες που διατίθενται στην JV Co διατίθενται επίσης, σε μεγάλο βαθμό, σε αμφότερους τους υφιστάμενους και νέους παράγοντες της αγοράς όπως η Google, η Apple, το Facebook, εκδότες καρτών, οργανισμοί αναφοράς ή έμποροι λιανικής πώλησης (38). Επιπλέον, υπάρχουν κι άλλοι τρόποι προσέγγισης μεγάλων αριθμών καταναλωτών, όπως πάροχοι υπηρεσιών κοινής χρήσης για παράδειγμα (σχεδόν όλοι οι καταναλωτές χρησιμοποιούν παρόχους κοινής χρήσης). Επιπλέον, αναγνωρίζεται ότι ορισμένες άλλες εταιρείες, όπως η RIM, θα έχουν επίσης πρόσβαση σε παρεμφερή όγκο δεδομένων από τις τηλεφωνικές χειροσυσκευές, όπως η JV Co.

(156) Η Επιτροπή εκτίμησε επίσης κατά πόσο χωρίς την πράξη, τα κοινοποιούντα μέρη θα ήταν σε θέση να παράσχουν υπηρεσίες ανάλυσης δεδομένων (μέσω κινητού τηλεφώνου) μεμονωμένα. Η ευρεία πλειοψηφία των συμμετεχόντων θεώρησαν ότι αυτό είναι εφικτό. Εντούτοις, πολλοί συμμετέχοντες στην έρευνα αγοράς θεωρούν ότι είναι πιο αποτελεσματικό να έχουν την JV Co ως ενιαίο σημείο επαφής και ότι καθώς η ανάλυση δεδομένων δεν αποτελεί τη βασική δραστηριότητά τους, η επένδυση δεν δικαιολογεί την παροχή μόνον αυτής της υπηρεσίας.

(157) Λαμβανομένων υπόψη όλων των διαθέσιμων πληροφοριών, η Επιτροπή καταλήγει στο συμπέρασμα ότι, σε όλες τις πιθανές επιμέρους αγορές, η JV Co θα είναι πράγματι σε θέση να συλλέξει ευρύ φάσμα πληροφοριών για καταναλωτές, οι οποίες θα είναι ιδιαίτερα πολύτιμες για τις υπηρεσίες ανάλυσης δεδομένων (μέσω κινητού τηλεφώνου) και τις διαφημιστικές υπηρεσίες της. Ωστόσο, πολλοί άλλοι ισχυροί και εδραιωμένοι παράγοντες της αγοράς είναι επίσης σε θέση να προσφέρουν λύσεις συγκρίσιμες με την JV Co. Ως εκ τούτου, άλλοι πάροχοι διαφημιστικών υπηρεσιών που ανταγωνίζονται την JV Co δεν θα αποκλείονται από βασικές εισροές και η δημιουργία JV Co δεν θα έχει αρνητική επίπτωση στον ανταγωνισμό στην αγορά ανάλυσης δεδομένων (μέσω κινητού τηλεφώνου), καθώς και υπηρεσιών έρευνας αγοράς ή υπηρεσιών εμπορικής πληροφόρησης. Το ζήτημα κατά πόσον τα κοινοποιούντα μέρη θα μπορούσαν να εισέλθουν μεμονωμένα χωρίς την πράξη μπορεί να παραμείνει τοιουτοτρόπως ανοικτό.

(158) Υπό το πρίσμα των προαναφερομένων, η πράξη είναι απίθανο να παρακωλύσει σημαντικά τον αποτελεσματικό ανταγωνισμό σε οποιαδήποτε από τις πιθανές αγορές που σχετίζονται με τις δραστηριότητες ανάλυσης δεδομένων της JV Co.

Διαφημιστικές υπηρεσίες

(159) Η JV Co θα ενεργεί ως ενδιάμεσος στον τομέα της διαφήμισης προσφέροντας ποικιλία διαφημιστικών υπηρεσιών, μεταξύ άλλων: διαφήμιση χωρίς αναζήτηση (για MNO ή MVNO που συμμετέχουν στην JV Co και καταλόγους τρίτων), SMS διαφημιστικής ώθησης, ευφυή μαζική αποστολή SMS και μηνύματα διαφημιστικής έλξης (εκπτωτικά δελτία και δωροεπιταγές).

(160) Η Επιτροπή εκτίμησε τις επιπτώσεις της δημιουργίας της JV Co στην αγορά διαμεσολάβησης διαφήμισης μέσω κινητού τηλεφώνου και σε όλες τις πιθανές επιμέρους αγορές. Πολλές υπηρεσίες είναι ακόμα εν τω γίγνεσθαι, ακόμα και αν οι αναλυτές αναμένουν σημαντική ανάπτυξη στο εγγύς μέλλον (39).

(161) Κανένα από τα κοινοποιούντα μέρη δεν έχει επί του παρόντος ασχοληθεί ξεχωριστά με υπηρεσίες διαμεσολάβησης για οποιαδήποτε μορφή ψηφιακής διαφήμισης. Έκαστο εξ αυτών δραστηριοποιείται επί του παρόντος μόνο στην πώληση του δικού του καταλόγου σε πολύ περιορισμένο βαθμό.

(162) Σε μία συνολική αγορά διαφήμισης μέσω κινητού τηλεφώνου, η Επιτροπή θεωρεί ότι η JV Co θα αντιμετωπίσει ισχυρούς παγκόσμιους ανταγωνιστές όπως η Google (Doubleclick, AdMob, Admeld), η Apple (Quattro Wireless/iAd), η Yahoo! (Blue Lithium and RightMedia), η Microsoft (Screentonic, aQuantive), η AOL (AOL Advertising), η WPP (24/7 RealMedia), ή ανεξάρτητα δίκτυα διαφήμισης μέσω κινητού τηλεφώνου όπως η Millenial Media. Σε μία τέτοια αγορά, η JV Co θα λειτουργεί ως εναλλακτική επιλογή σε αυτούς τους εδραιωμένους παράγοντες της αγοράς.

(163) Σε μία πιο στενή αγορά στοχοθετημένης αποστολής εμπορικών μηνυμάτων και ειδικότερα, σε πιθανές επιμέρους αγορές για SMS διαφημιστικής ώθησης, ευφυή μαζική αποστολή SMS και μηνύματα διαφημιστικής έλξης, η Επιτροπή εκτίμησε κατά πόσον η JV Co θα μπορούσε να καταστεί ισχυρός παράγοντας της αγοράς που θα έχει πρόσβαση στους τελικούς πελάτες των κοινοποιούντων μερών και την ικανότητα να τους αποστέλλει στοχοθετημένα εμπορικά μηνύματα.

(164) Η αγορά αποστολής στοχοθετημένων εμπορικών μηνυμάτων (και ιδίως SMS διαφημιστικής ώθησης και ευφυής μαζική αποστολή SMS) είναι επί του παρόντος ασήμαντη σε σύγκριση με τη διαφήμιση μέσω κινητού τηλεφώνου. Επιπλέον, η ικανότητα της JV Co να παρέχει στοχοθετημένα μηνύματα SMS δεν θα είναι μοναδική, εφόσον υπάρχουν διάφοροι παράγοντες της αγοράς (όπως η Apple ή η Google) (40), που διαθέτουν επίσης τους αριθμούς κινητών τηλεφώνων των (περισσότερων) πελατών τους σε συνδυασμό με άλλες πληροφορίες για τους πελάτες και μπορούν εύκολα να δημιουργήσουν παρεμφερή υπηρεσία ή να παράσχουν τα απαιτούμενα δεδομένα σε τρίτους (41). Άλλοι παράγοντες της αγοράς όπως εκδότες πιστωτικών καρτών, συστήματα πληρωμής, έμποροι λιανικής πώλησης και πιστωτικές εταιρείες αναφοράς, πιθανόν σε συνδυασμό, μπορούν επίσης να δημιουργήσουν προσφορές ή να παράσχουν δεδομένα σε τρίτους.

(165) Επιπλέον, πρέπει να επισημανθεί ότι ακόμα και υπό τον στενότερο ορισμό της αγοράς μόνο για SMS διαφημιστικής ώθησης και ευφυή μαζική αποστολή SMS, η JV Co πιθανόν να περιοριστεί αρκετά από εναλλακτικές μορφές αποστολής μηνυμάτων όπως γνωστοποιήσεις διαφημιστικής ώθησης ΙΠ ή αποστολή μηνυμάτων ηλεκτρονικού ταχυδρομείου.

(166) Η Επιτροπή καταλήγει στο συμπέρασμα ότι η πράξη είναι απίθανο να παρακωλύσει σημαντικά τον αποτελεσματικό ανταγωνισμό σε οποιαδήποτε από πιθανές σχετικές αγορές που αφορούν τις διαφημιστικές αγορές της JV Co.

Συντονισμός στην αγορά λιανικής στον τομέα της κινητής τηλεφωνίας

(167) Η Επιτροπή ανέλυσε επίσης σύμφωνα με το άρθρο 2 παράγραφος 4 του κανονισμού συγκεντρώσεων κατά πόσο η JV Co θα δημιουργήσει πεδίο συντονισμού μεταξύ των κοινοποιούντων μερών στη λιανική αγορά κινητής τηλεφωνίας, που πρέπει να εκτιμηθεί σύμφωνα με τα κριτήρια του άρθρου 101 παράγραφοι 1 και 3 της ΣΛΕΕ. Περιορισμός του ανταγωνισμού βάσει του άρθρου 101 παράγραφος 1 της ΣΛΕΕ επέρχεται όταν ο συντονισμός της ανταγωνιστικής συμπεριφοράς μητρικών εταιρειών είναι πιθανός και αισθητός και προκύπτει από τη δημιουργία κοινής επιχείρησης (42).

(168) Και τα τρία κοινοποιούντα μέρη δραστηριοποιούνται και θα διατηρήσουν τις δραστηριότητές τους στη λιανική αγορά κινητής τηλεφωνίας στο ΗΒ, η οποία είναι συναφής αγορά με εκείνες στις οποίες αναπτύσσει τις δραστηριότητές της η JV Co.

(169) Ωστόσο, η δημιουργία της JV Co είναι απίθανο να επηρεάσει οποιαδήποτε από τις βασικές παραμέτρους του ανταγωνισμού της λιανικής αγοράς κινητής τηλεφωνίας όπως η διαθεσιμότητα διαφόρων κινητών τηλεφωνικών χειροσυσκευών ή ο αριθμός των λεπτών δωρεάν χρόνου, ο όγκος δεδομένων ή τα μηνύματα κειμένου.

(170) Η Επιτροπή καταλήγει στο συμπέρασμα ότι δεν θα υπάρξει πρακτικό πεδίο συντονισμού των κοινοποιούντων μερών στη λιανική αγορά κινητής τηλεφωνίας μέσω της JV Co.

V. ΑΠΟΔΟΣΕΙΣ

(171) Ο συνολικός αντίκτυπος της πράξης θα επηρεαστεί επίσης από τις πιθανές αποδόσεις που θα επιφέρει η πράξη. Καίτοι υπάρχει έλλειψη αντιανταγωνιστικών επιπτώσεων ανεξαρτήτως αποδόσεων, οι αποδόσεις αυτές αποτελούν μέρος της συνολικής εκτίμησης από την πλευρά του ανταγωνισμού

(172) Τα κοινοποιούντα μέρη δεν έχουν παράσχει λεπτομερή ανάλυση η οποία να καταδεικνύει ότι οποιεσδήποτε από τις εν λόγω αποδόσεις πληρούν τα κριτήρια των κατευθυντήριων γραμμών για τις οριζόντιες συγκεντρώσεις, και ειδικότερα ότι μπορούσαν να μην έχουν επιτευχθεί με λιγότερο αντιανταγωνιστικές εναλλακτικές επιλογές.

(173) Ωστόσο, δεν είναι αναγκαίο να εκτιμηθεί επακριβώς το εύρος των πιθανών αποδόσεων δεδομένης της έλλειψης αντιανταγωνιστικής επίπτωσης της πράξης ανεξαρτήτως των αποδόσεων.

VI. ΓΕΝΙΚΟ ΣΥΜΠΕΡΑΣΜΑ ΤΗΣ ΕΚΤΙΜΗΣΗΣ ΑΠΟ ΤΗΝ ΠΛΕΥΡΑ ΤΟΥ ΑΝΤΑΓΩΝΙΣΜΟΥ ΣΤΙΣ ΣΧΕΤΙΚΕΣ ΑΓΟΡΕΣ

(174) Το mCommerce είναι εν τω γίγνεσθαι με πολλά ενδιαφερόμενα μέρη να εισέρχονται στον τομέα και διαφορετικές τεχνολογίες να αναδύονται. Η JV Co πιθανόν να μην έχει την τεχνική ή εμπορική ικανότητα, ούτε και το κίνητρο, να αποκλείσει ουσιαστικά την είσοδο ή να παρακωλύσει την επέκταση ανταγωνιστών, σε σχέση με υπηρεσίες πλατφόρμας για κινητό πορτοφόλι, διαφημιστικές υπηρεσίες ή υπηρεσίες ανάλυσης δεδομένων στην αγορά λιανικής ή χονδρικής πώλησης.

(175) Επαρκής αριθμός ανταγωνιστών έχουν ήδη εμφανιστεί ή πιθανότατα να εμφανιστούν στο εγγύς μέλλον. Ορισμένοι από αυτούς είναι εταιρείες με σημαντική αγοραστική δύναμη, πελατειακή βάση και εμπειρογνωμοσύνη στον τομέα τους. Μεταξύ αυτών είναι πάροχοι χρηματοπιστωτικών υπηρεσιών, παράγοντες της αγοράς Διαδικτύου και ΟΤΤ, παράγοντες που δραστηριοποιούνται ήδη στις διαδικτυακές πληρωμές και άλλες M(V)NO. Η Επιτροπή δεν θεωρεί ότι η πράξη μπορεί να θέσει σημαντικούς φραγμούς εισόδου στην αγορά, για παράδειγμα καθιστώντας δυσχερέστερη για δυνητικούς εισερχόμενους την απόκτηση των απαραίτητων εισροών. Συνεπώς, η Επιτροπή καταλήγει στο συμπέρασμα ότι ακόμα και αν τα κοινοποιούντα μέρη δεν εμφανιστούν μεμονωμένα ως πραγματικοί ανταγωνιστές λόγω της JV Co, θα παραμείνει επαρκής αριθμός άλλων ανταγωνιστών για να διασφαλίσουν κατάλληλη ανταγωνιστική πίεση μετά την πράξη. Ομοίως, η Επιτροπή καταλήγει στο συμπέρασμα ότι η JV Co πιθανώς να μην είναι σε θέση να συγκρατήσει την καινοτομία· πράγματι, η αγορά mCommerce ενδέχεται να συνεχίσει να χαρακτηρίζεται από την ανάπτυξη νέων πρωτοβουλιών και την εμφάνιση ποικιλίας πιθανών εμπορικών και τεχνικών εξελίξεων τα επόμενα έτη.

(176) Η Επιτροπή καταλήγει στο συμπέρασμα ότι η πράξη είναι απίθανο να οδηγήσει σε σημαντική παρακώλυση του αποτελεσματικού ανταγωνισμού υπό την έννοια του άρθρου 2 παράγραφος 2 του κανονισμού συγκεντρώσεων σε οποιαδήποτε από τις σχετικές αγορές ή δυνητικές επιμέρους αγορές.

(177) Ως εκ τούτου, η συγκέντρωση πρέπει να κηρυχθεί συμβιβάσιμη με την εσωτερική αγορά και τη λειτουργία της συμφωνίας για τον Ευρωπαϊκό Οικονομικό Χώρο, σύμφωνα με το άρθρο 8 παράγραφος 1 του κανονισμού περί συγκεντρώσεων και το άρθρο 57 της συμφωνίας ΕΟΧ.

(1) ΕΕ L 24 της 29.1.2004, σ. 1 (αναφέρεται στο εξής ως «κανονισμός συγκεντρώσεων»).

(2) Παράγραφος 239.

(3) Υπάρχουν δύο προσεγγίσεις αυτού που περιγράφεται συνήθως ως κινητό πορτοφόλι: i) ένα πορτοφόλι κοντέινερ: το πορτοφόλι κοντέινερ παρέχει κατ’ ελάχιστο στον καταναλωτή επισκόπηση όλων των εφαρμογών που τηλεφορτώνονται στο σύστημα ασφαλείας και του επιτρέπει να επιλέξει ποιες κάρτες πληρωμών επιθυμεί να είναι ή όχι λειτουργικές και να καθορίσει προτεραιότητες μεταξύ τους. Αυτό το κινητό πορτοφόλι χρησιμεύει ως «κοντέινερ» για όλες τις κάρτες εικονιστικής πληρωμής (η συνιστώσα γραφιστικής διεπαφής του χρήστη) και επιτρέπει τη σύνθεση του συστήματος ασφαλείας (η τεχνική συνιστώσα) ακόμα και από διαφορετικούς εκδότες καρτών, με τρόπο παρεμφερή εκείνου με τον οποίον ο καταναλωτής έχει ορισμένες κάρτες πληρωμών στο δερμάτινο πορτοφόλι του· ii) ένα εφαρμογοκεντρικό πορτοφόλι: περιλαμβάνει μόνο μία εφαρμογή η οποία μπορεί να περιέχει πολλές κάρτες, αλλά από τον ίδιο εκδότη. Κάθε μεμονωμένη κάρτα που αποθηκεύεται στο σύστημα ασφαλείας (για παράδειγμα, μία κάρτα πληρωμών) απεικονίζεται με αντίστοιχη (γραφιστική διεπαφή χρήστη) στην κινητή χειροσυσκευή. Η κάρτα που ανήκει σε μεμονωμένο πάροχο της υπηρεσίας εμφανίζεται συνεπώς ως ατομική εφαρμογή στη χειροσυσκευή. Με άλλα λόγια, ισοδυναμεί με πλαστική κάρτα.

(4) Η JV Co θα ενεργεί επίσης ως επεξεργαστής εικονιστικών συναλλαγών (VTP), επιτρέποντας στους έμπορους λιανικής να αναλύουν τη δραστηριότητα λιανικής των καταναλωτών. Στην πραγματικότητα, η JV Co δεν θα διεκπεραιώνει η ίδια την επεξεργασία των οποιωνδήποτε συναλλαγών. Αντ’ αυτού, η JV Co θα συνεργάζεται με υφιστάμενους τρίτους επεξεργαστές συναλλαγών, που ενεργούν ως ενδιάμεσοι, προκειμένου να αποκτά τις βασικές πληροφορίες διαδικτυακά και να γνωρίζει τις φυσικές αγορές που πραγματοποιούν οι χρήστες του κινητού πορτοφολιού, καθώς και ορισμένες λεπτομέρειες σχετικά με τον χρήστη. Στη συνέχεια, η JV Co θα μπορεί να διαβιβάζει αυτές τις πληροφορίες στον σχετικό έμπορο ως υπηρεσία προστιθέμενης αξίας. Αν και δεν υπάρχει σχετική αγορά προϊόντος (καθώς οι υπηρεσίες VTP της JV Co δεν προσφέρονται ως προσφορά διακριτού προϊόντος, οι εν λόγω υπηρεσίες συνδέονται με τα στοιχεία της διαφήμισης και της ανάλυσης δεδομένων της JV Co.

(5) Ορισμένες εταιρείες (Ericsson, Microsoft, etc.) προσφέρουν αυτό που συχνά αναφέρεται ως πορτοφόλια «ιδιωτικής ετικέτας». Οι εν λόγω εταιρείες επεδίωξαν να παράσχουν στους συμμετέχοντες στην αγορά υποδομή ΤΠ για τη διευκόλυνση των συναλλαγών, την εξαγορά δωροεπιταγών και την ανάλυση δεδομένων με σκοπό να θέσουν σε κυκλοφορία ένα επώνυμο πορτοφόλι. Ως εκ τούτου, η παροχή πορτοφολιών «ιδιωτικής ετικέτας» μοιάζει με την προσφορά πλατφόρμας για πορτοφόλι που επιθυμεί να κάνει η JV Co σε τρίτους M(V)NO. Επιπλέον, οι εταιρείες αυτές παρουσιάζονται, όπως και η JV Co, μόνο στο επίπεδο της χονδρικής πώλησης και, τοιουτοτρόπως, η πλευρά της προσφοράς μιας αγοράς χονδρικής προμήθειας στον τομέα των υπηρεσιών πλατφόρμας για κινητό πορτοφόλι θα διαφέρει ουσιαστικά από εκείνη για την παροχή λιανικής διανομής υπηρεσιών κινητού πορτοφολιού σε τελικούς πελάτες.

(6) Αυτό συνάδει με την Πράσινη Βίβλο της Επιτροπής «Προς ενοποιημένη ευρωπαϊκή αγορά πληρωμών με κάρτα, μέσω του Διαδικτύου και μέσω κινητών τηλεφώνων» η οποία αναφέρει ότι η διαχωριστική γραμμή μεταξύ ηλεκτρονικών πληρωμών και κινητών πληρωμών είναι ασαφής, και ότι μπορεί να γίνει ακόμη πιο ασαφής στο μέλλον. Βλ. σημείο 2.4 της Πράσινης Βίβλου στον ιστότοπο http://eur-lex.europa.eu/LexUriServ/LexUriServ.do?uri=CELEX:52011DC0941:EN:NOT

(7) Βλ. απόφαση της Επιτροπής της 11ης Μαρτίου 2008 στην υπόθεση COMP/M.4731 — Google/Doubleclick.

(8) Βλέπε υποσημείωση 7.

(9) Βλ. απόφαση της Επιτροπής της 1ης Μαρτίου 2012 στην υπόθεση COMP/M.5650 — T-Mobile/Orange, παράγραφος 24· απόφαση της Επιτροπής της 27ης Νοεμβρίου 2007 στην υπόθεση COMP/M.4947 — Vodafone/Tele2 Italy/Tele2 Spain, παράγραφος 14· απόφαση της Επιτροπής της 26ης Απριλίου 2006 στην υπόθεση COMP/M.3916 — T-Mobile Austria/Tele ring, παράγραφος 18· απόφαση της Επιτροπής της 24ης Σεπτεμβρίου 2004 στην υπόθεση COMP/M.3530 — TeliaSonera/Orange, παράγραφος 13· και απόφαση της Επιτροπής της 16ης Σεπτεμβρίου 2003 στην υπόθεση COMP/M.3245 — Vodafone/Singlepoint, παράγραφος 12.

(10) Βλ. απόφαση της Επιτροπής της 24ης Σεπτεμβρίου 2004, υπόθεση COMP/M.3530 — TeliaSonera AB/Orange AS, παράγραφος 16 και απόφαση της Επιτροπής της 24ης Οκτωβρίου 2005, υπόθεση COMP/M.3920 — France Telecom/Amena, παράγραφος 20.

(11) Τα κοινοποιούντα μέρη ευελπιστούν επιπλέον ότι το κινητό πορτοφόλι της JV Co θα είναι διαλειτουργικό με τις διάφορες πρωτοβουλίες για πορτοφόλια που έχουν αναπτυχθεί σε άλλα κράτη μέλη, επιτρέποντας στους χρήστες να χρησιμοποιούν το κινητό πορτοφόλι τους όταν ταξιδεύουν σε ολόκληρη την Ευρωπαϊκή Ένωση (και δυνητικά οπουδήποτε αλλού).

(12) Βλ. απόφαση της Επιτροπής της 1ης Μαρτίου 2012 στην υπόθεση COMP/M.5650 — T-Mobile/Orange, παράγραφος 25· απόφαση της Επιτροπής της 20ης Αυγούστου 2007 στην υπόθεση COMP/M.4748 — T-Mobile/Orange Netherlands, παράγραφος16 και απόφαση της Επιτροπής της 26ης Απριλίου 2006 στην υπόθεση COMP/M.3916 — T-Mobile Austria/Telering, παράγραφος 19.

(13) Βλ. κανονισμό (ΕΚ) αριθ. 139/2004 του Συμβουλίου της 20ης Ιανουαρίου 2004 για τον έλεγχο των συγκεντρώσεων μεταξύ επιχειρήσεων (ΕΕ L 24 της 29.1.2004, σ. 1).

(14) Η εκτίμηση από πλευράς ανταγωνισμού πραγματοποιείται σε αγορά που αποτελείται από το σύνολο του Ηνωμένου Βασιλείου. Σε οποιαδήποτε ευρύτερη γεωγραφική αγορά, μπορεί να συναχθούν παρεμφερή συμπεράσματα ελλείψει οποιασδήποτε πιθανής σημαντικής παρακώλυσης του αποτελεσματικού ανταγωνισμού.

(15) Βλ. επί παραδείγματι τις απαντήσεις στα ερωτηματολόγια Q1 και Q2 of της 7ης Μαρτίου 2012, ερωτήσεις 64 και 65.

(16) Βλ. Κατευθυντήριες γραμμές για την αξιολόγηση των μη οριζόντιων συγκεντρώσεων σύμφωνα με τον κανονισμό του Συμβουλίου για τον έλεγχο των συγκεντρώσεων μεταξύ επιχειρήσεων (2008/C 265/07), παράγραφος 31 για ορισμό του αποκλεισμού από την πρόσβαση σε εισροές.

(17) Π.χ. ανταγωνιστές M(V)NO, Google Wallet, PayPal ή άλλοι προμηθευτές κινητών πορτοφολιών.

(18) Απαντήσεις στο ερωτηματολόγιο Q3 της 7ης Μαρτίου 2012, ερώτηση 7.

(19) Βλ. απάντηση των κοινοποιούντων μερών στο αίτημα παροχής πληροφοριών της Επιτροπής της 13ης Σεπτεμβρίου 2011, ερώτηση 6.

(20) Βλ. Έντυπο CO παράγραφοι 994 και 995.

(21) Υπηρεσίες βασισμένες σε λογισμικό ή σε νέφος μπορούν επίσης να χρησιμοποιηθούν για την αποθήκευση διαπιστευτηρίων πληρωμής. Πρόκειται για νέα και αναπτυσσόμενη τεχνολογία και δεν είναι ακόμα πολύ σαφές το πώς μπορεί να αναπτυχθεί στη μαζική αγορά. Ωστόσο, δυνητικά παρέχει εναλλακτική επιλογή στην παροχή υπηρεσίας καθοδηγούμενης από ΜΝΟ.

(22) Επί παραδείγματι, η RIM με τα μοντέλα Blackberry Curve 9360, Bold 9900, Bold 9790, και 9860, η HTC με τα μοντέλα One X and Desire C, η Samsung με τα μοντέλα Galaxy Nexus και Galaxy SIII, και η Sony Ericsson με το μοντέλο Xperia S, που όλα στηρίζουν διπλή δομή ΣΑ (ενσωματωμένο ΣΑ και ΣΑ βασισμένο στη SIM), και η Samsung με το Galaxy note που υποστηρίζει μόνο ενσωματωμένο ΣΑ.

(23) Απάντηση των κοινοποιούντων μερών στο αίτημα παροχής πληροφοριών της Επιτροπή της 24ης Απριλίου 2012, ερώτηση 14, και τεχνικό έγγραφο της 8ης Μαΐου 2012 που υπέβαλε ο […]* εξ ονόματος των κοινοποιούντων μερών, σελ. 21, 22.

(24) Έκθεση υποβληθείσα από την Ofcom στις 31 Μαΐου 2012 παράγραφος 2.4.4.

(25) Βλ. ειδικότερα τα εγκεκριμένα πρακτικά της τηλεφωνικής συνδιάσκεψης με την Ofcom της 6ης Ιουνίου 2012.

(26) Η First Data αναφέρει ότι τα τερματικά PoS δεν διαθέτουν ακόμη πρότυπα ή προδιαγραφές για την επεξεργασία συναλλαγών χωρίς πληρωμή όπως εξαγορά εκπτωτικών δελτίων και πόντοι ανταμοιβής τακτικών πελατών. Υπάρχουν διάφοροι δυνητικοί τρόποι για τον καθορισμό αυτών των προτύπων και την αναβάθμιση των τερματικών αναλόγως. Η ανάπτυξη τέτοιου είδους προτύπων και προδιαγραφών αναμένεται να πραγματοποιηθεί στο πλαίσιο φορέων τύπου κλαδικών ενώσεων, όπως το EMVCO ή σύμφωνα με προγράμματα διεθνών καρτών (Visa, MasterCard). Η First Data θα υιοθετήσει τα συγκεκριμένα πρότυπα ή προδιαγραφές σύμφωνα με τις απαιτήσεις του κλάδου.

(27) Η Verifone αναφέρει ότι υπάρχουν μόνο πρότυπα και προδιαγραφές για συναλλαγές πληρωμής (που έχει θέσει η Visa και η MasterCard). Όσον αφορά τα εκπτωτικά δελτία και τους πόντους ανταμοιβής τακτικών πελατών, φορείς εκμετάλλευσης όπως η Google πρέπει να αναπτύξουν ειδικό πρωτόκολλο. Η VeriFone προσπαθεί να παράσχει επίσης ένα ανοικτό πλαίσιο API έτσι ώστε κάθε κινητό πορτοφόλι που επιτρέπει εκπτωτικά δελτία να μπορεί να αλληλεπιδρά με τα τερματικά της. Η VeriFone αναμένει ότι τελικώς θα αναπτυχθούν παγκόσμια πρότυπα. Όσον αφορά τη διαδικασία πιστοποίησης για τερματικά VeriFone, δεν υπάρχει τυποποιημένη πιστοποίηση για τερματικά ανεπαφικής πληρωμής. Η VeriFone έχει πιστοποιήσει τα τερματικά της ξεχωριστά από την Visa, την MasterCard, κ.λπ. Οι διάφορες διαδικασίες πιστοποίησης α